Сўнгги уч-тўрт йил ичида Ўзбекистонда Осиё тараққиёт банки кредитлари эвазига 650та қишлоқ массиви барпо этилиб, у ерда намунавий лойиҳалар асосида 24 мингга яқин якка тартибдаги уй-жой қуриб топширилган. Бу ҳақда Ўзбекистон Президенти Ислом Каримов 17 апрел куни Тошкентда очилган “Замонавий уй-жой қурилиши – қишлоқ жойларини комплекс ривожлантириш ва қиёфасини ўзгартириш ҳамда аҳоли ҳаётининг сифатини яхшилаш омили” мавзусидаги халқаро анжуманда қилган нутқида таъкидлади.\nЎзбекистон Президенти Ислом Каримовга кўра, намунали уй-жойлар қурилиши учун сўнгги уч-тўрт йил ичида жами 1,2 миллиард АҚШ долларидан зиёд миқдордаги инвестиция йўналтирилган.\nКелажакда мамлакат бўйлаб 350дан зиёд қишлоқ массиви барпо этиш, уларда намунавий лойиҳалар асосида умумий майдони 1,4 миллион квадрат метр бўлган 10 мингта уй-жой қуриш кўзда тутилган.\n“Шуни инобатга олиш керакки, Ўзбекистонда қишлоқ жойларида ҳар йили 150 мингдан ортиқ янги оила вужудга келмоқда, мустақил тараққиётимиз йилларида эса қишлоқларимизда 2 миллион 600 мингдан зиёд ёш оила пайдо бўлди ва улар ўз уйига эга бўлишга эҳтиёж сезмоқда”, -деди Каримов.\nУйлар қарзга қурилаяпти\nҚишлоқ жойларида намунавий уйлар қуриш лойиҳаси Осиё тараққиёт банки, Ислом тараққиёт банки, Жаҳон банки берган кредитлар эвазига амалга оширилаётгани айтилади.\n2011 йилда Осиё тараққиёт банки “Ўзбекистонда қишлоқ жойларида уй-жойлар қуришни ривожлантириш” лойиҳаси учун жами 500 миллион АҚШ доллари миқдоридаги кўп траншли молиялаш дастурини маъқуллаган эди.\nЎзбекистонликларга эса янги қурилаётган уй-жойлар ипотека кредитлари асосида бериляпти. Ипотека кредитларини бериш “Қишлоқ қурилиш банки” акциядорлик-тижорат банки орқали амалга оширилмоқда.\nЎзбекистон президентининг таъкидлашича, 2009 йилда махсус ташкил этилган мазкур банк ўтган тўрт йил мобайнида қишлоқда 23,6 минг нафар шахсга якка тартибда уй-жой олиши учун қиймати 677 миллион доллардан зиёд ипотека\n“Қишлоқда яшайдиган одам уйнинг намунавий лойиҳасини танлаганидан сўнг дастлабки бадал сифатида уй қийматининг 25 фоизи миқдоридаги ўз маблағини тўлайди. Унга қулай шартлар асосида узоқ муддатга – 15 йилга имтиёзли фоиз ставкаси бўйича – биринчи йил белгиланган фоизни тўламаслик шарти билан – 7 фоиз миқдоридаги ипотека кредити берилади. Бу Марказий банкнинг йиллик 12 фоиз миқдорида белгиланган қайта молиялаш ставкасидан анча пастдир”, - деди президент Каримов.\nАҳоли: Намунавий уйлар қиммат!\nҚишлоқ жойларида қурилаётган янги намунавий уйлар нархи 80-100 миллион сўм атрофида баҳоланмоқда. Бу - "қора бозор" курсида 35-40 минг АҚШ долларига тенг.\n-Бу пулга Тошкентда уч хонали квартира сотиб олса бўлади. Лекин, тошкентликларнинг даромади қанчаю, қишлоқдагиларники қанча, - дейди қашқадарёлик Нурали ака.\nПрезидент: Намунавий уйлар арзон!\nАммо, Ўзбекистон президентига кўра, уй-жой қуриш ишларида иштирок этаётган ширкартлар солиқ ва бошқа тўловлардан озод этилиши эвазига уйлар нархини икки баравар камайтиришга эришилган.\n- Бундай уй-жойларнинг бир квадрат метри шаҳардаги уй-жой қийматидан бугунги кунда ўртача 2 баробар пастдир, - деди Каримов.\nАйни пайтда уйларнинг сифати ва нархи бўйича аҳолидан шикоятлар кўп.\n–Уйлар жуда чиройли, лекин қиммат. Шаҳарликлар учун арзон туюлиши мумкин, лекин қишлоқ аҳли учун бу уйлар қимматлик қиляпти. Ундан кўра, ер берса яхши эди. Бизни қишлоқда биласиз одамлар топганига аста –секин уйни тиклайди. Қарзга ботиб уй олишни бизникилар ёқтиришмайди, - дейди бухоролик Бобур ака.\n"Намунавий уйлар қайтадан таъмирланаяпти"\nЯқинда янги оила қурган ўғли ва келинига намунавий уй олиб берган хоразмлик Насиба опа эса иморатнинг сифатидан нолийди.\n-Жуда шошма-шошарлик билан пала-партиш қуриб ташлашаяпти. Қайсидир уйни канализация системасини нотўғри созлашган. Чиройлилигига учиб олувдик. Ҳозир уйни ичини бутунлай ўзимиз қайта тузатяпмиз. Ундан кўра ўзимиз қурганимиз яхши, - дейди Насиба опа.\nКўпгина вилоятларда намунавий уйлар ҳашарчилар ҳисобига қурилаётгани айтилади.\nҚашқадарё, Сурхондарё, Бухоро, Жиззах, Навоий, Самарқанд ва Хоразм вилоятларида уйлар қурилишига турли давлат ташкилотларидан ташқари, институт талабалари ва коллеж ўқувчи ва ўқитувчилари ҳам жалб қилинаётгани ҳақида Озодлик аввал хабар қилган эди.


Бир гаражим бор эди...\nБир тулпорим бор эди,\nБеклар унга зор эди...\nБошқаларни билмадим-у, ҳукумат бирор олижаноб ислоҳот бошласа, қўрқавераман. Чунки доим тескариси бўлади. Бир йили “Оила йили” бўлди, статистикага кўра ўша йили ажрим кўпайиб кетибди. “Ҳомийлар ва шифокорлар йили”да майиб бўлмаган тадбиркор қолмади ҳисоб.\nМарҳум устозимиз Рауф Парфи таъбири билан айтганда, “Қарияларни қадрлаш йили” эса ҳақиқий маънода қарияларимизни қабрладик. “Обод маҳалла йили”да эса маҳаллаларни ободонлаштириш бўйича давлат дастури ишлаб чиқилди. Ана шу дастур, ободончилик туфайли мен каби гаражига меҳр қўйганларнинг бошига кулфат тушди...\n“Кулфат” десам, ажабланманг, чунки гаражимга меҳрим баланд эди.\nБиринчидан, гаражни қимматга, 1800 АҚШ долларига сотиб олгандим. Ичига герметик қоплама қилиб, иссиқ-совуқдан ҳимояли тизим ўрнатгандим. Электр сими тортиб, ичини ҳатто “келин тушса” уялмайдиган қилиб қўйгандим.\nҲандағини кенгайтириб, кинолардагидек автоуловларнинг расмларини ёпиштиргандим. Тошкент шаҳар Ҳамза тумани ИИБнинг “Қўриқлаш бирлашмаси” билан гаплашиб, назорат тизими ўрнатмоқчийдим.\nБирданига гаражларни бузиш кампанияси бошланиб кетди. Тошкентда 20 та маҳалла шаҳардаги ”Намунали маҳалла”га айлантирилиши, бу маҳаллаларда замонавий автотураргоҳлар қурилиши лозим экан. Суриштирдим, Тошкент шаҳар ҳокимлигининг қарори бор экан. Қаршилигим ўтмади, 3 кун муддат беришди, гаражимдан қолган металломни эса лўлиларга 150 долларга пуллашга улгурдим, холос.\nҲокимиятдагиларнинг фикрича, баъзи яшовчиларнинг меники каби машиналари йўқ, бироқ рўйхатдан ўтказилмаган гаражи бор экан. Бу гаражлар ичида темир-терсак, эски-туски кийимлар, дераза ва ойна синиқлари, қишга деб тайёрланадиган мураббо, компотлар сақланаркан. Ҳатто шундай антисанитария ҳолатидаги гаражларнинг кўпида ёнғин чиққан, айримларида террорчилар ҳам яшириниб олган ҳоллар ҳам бўлган экан.\nХуллас, ҳукуматимиз гаражларни бузиш олдидан бизнинг, аҳолининг ғамини еган. Маҳалла, кўнгиллар обод бўлсин, деган. Лекин маҳалла ҳам, кўнгил ҳам обод бўлмади-да. Гаражим ўрнида ҳозирги кунда кўп қаватли уй эгалари томонидан ташланган ахлат уюми, унинг олдидаги симёғочда лўлиларнинг “Металлом оламиз” деган эълони қолган. Икки йил аввал бошланган гараж бузиш ислоҳоти деярли охирига етиб қолди, бошқалар ҳам мен каби гаражини хотирлаб ўтиргандир.\nГараж бузилганидан сўнг туман ҳокимлигининг гаражлар бошқармаси қўлимга “G-2312” рақами ёзилган бир парча қоғоз берди. Бу маҳаллада қурилажак автотураргоҳдаги менинг жойимга кафиллик ҳужжати эмиш. Лекин икки йилдан бери на тураргоҳ, на ҳокимият вакилидан дарак бор...\nПрезидент 2013 йилни “Обод турмуш йили” деб эълон қилди. Яна қўрқаман...


Хитой компанияси тожикистонлик ишчилар ҳуқуқларини бузгани учун жаримага тортилди\nЗолотодобывающее совместное предприятие "Покруд" в Вахдате\nChina Nonferrous Gold Limited (CNG) компаниясига қарашли Покруд қўшма корхонаси ишчилар ҳуқуқларини бузгани учун 1 500 сомоний (133 доллар) миқдорида жаримага тортилди.\nТожикистон Меҳнат, бандлик ва аҳолини ижтимоий муҳофаза қилиш бўйича давлат хизмати компанияни бир ой ичида яқинда ўтказилган текширув пайтида аниқланган барча қонунбузарликларни бартараф этишга мажбур қилди.\nФевраль ойида Покруд ҚК тожикистонлик ишчилар маъмурият томонидан қатъий карантин режимини жорий этишидан шикоят қилаётгани ҳақида хабар қилинган эди. Ишчиларнинг сўзларига кўра, менежер уларга уч ойда бир мартагина уйларига боришга рухсат берган.\nТожикистон Меҳнат, бандлик ва аҳолини ижтимоий муҳофаза қилиш давлат хизматининг хабар беришича, текширув натижасида иш берувчилар томонидан ишчилар ҳуқуқларини бузилиши фактлари тасдиқланди. Бир кун олдин эълон қилинган баёнотда департаментнинг таъкидлашича, хитойлик иш берувчилар, CОВИД-19 га қарши кураш бўйича республика штаби ва Тожикистон Соғлиқни сақлаш вазирлигининг тавсияларидан фарқли ўлароқ, корхонада соатбай ишчилари учун уч ойлик карантин жорий этишган. Бу сафар уларга ҳатто корхона ҳудудидан чиқиб кетишга рухсат берилмаган.\nДавлат меҳнат, бандлик ва аҳолини ижтимоий муҳофаза қилиш назорати хизмати бу Тожикистон Республикаси Меҳнат кодексининг 245-моддасига зид деб ҳисоблайди, унга кўра сменанинг давомийлиги 15 календарь кундан ошмаслиги керак. Объектларда меҳнат шартномаси, келишув ва жамоавий битимларга мувофиқ ходимнинг ёзма розилиги билан сменанинг давомийлиги 30 календарь кунгача оширилиши мумкин, дейилади хабарда.\nМеҳнат, бандлик ва аҳолини ижтимоий муҳофаза қилиш давлат хизмати ходимлари иш берувчилар карантин шароитида ва тунги сменада ишлаш учун ортиқча иш ҳақи тўламаслигини ҳам аниқладилар. Вазирлик ҳисоботида «беш ёки олти кунлик иш ҳафтаси уч ойдан ортиқ бўлган ишчиларга бўш вақтларида ётоқхонасидан чиқиб кетишга рухсат берилмаганлиги, кунига уч маҳал овқатланиш ва икки баробар иш ҳақи билан таъминланганлиги, бу Меҳнат кодексига зиддир», дейилади.\nТекширув давомида бошқа қонунбузарликлар ҳам аниқланди, хусусан, хитойлик мутахассислар ва муҳандислар маҳаллий ҳамкасбларига қараганда анча кўп маош олишади. Компания раҳбарияти конда ички тартиб ва меҳнатга ҳақ тўлашнинг «хитойча» қоидаларини ўрнатган.\nДавлат меҳнат, бандлик ва аҳолини ижтимоий муҳофаза қилиш назорати хизмати бу Тожикистон Конституциясининг 35-моддасига зид деб ҳисоблайди, унга кўра «меҳнат муносабатларида ҳар қандай чекловлар тақиқланади» ва «тенг иш учун тенг ҳақ тўланади.»\nТекширув давомида, шунингдек, Тожикистон қонунларига зид равишда иш берувчининг вакили, компаниянинг кадрлар бўлими бошлиғи Лу Цинҳонг маъдан касаба уюшмаси раҳбари этиб тайинлангани маълум бўлди. Компания раҳбариятига умумий йиғилиш ўтказиш ва ишчилардан бирини касаба уюшма раҳбари этиб сайлаш тавсия этилди.\nПокруд ишчилар ҳуқуқларини бузгани учун 1 500 сомоний (133 доллар) миқдорида жаримага тортилди. Тожикистон Меҳнат, бандлик ва аҳолини ижтимоий муҳофаза қилиш бўйича давлат хизмати компанияни бир ой ичида қонунбузарликларни бартараф этишга мажбур қилди.\nЭслатиб ўтамиз, ўтган ойда Душанбе марказида Тожикистон ҳукуматининг янги биносини қурилиш билан шуғулланадиган Хитойнинг “Чиангду” компаниясининг ишчилари ҳам “ишчиларнинг меҳнат шароитлари» ва иш берувчининг ўз ҳуқуқларини бузаётганликлари тўғрисида шикоят қилишган эди.\nПокруд кони Душанбедан 120 км шимолий-шарқда, Вахдат минтақасида, Ромит дарасида жойлашган. Бу Хитойнинг China Nonferrous Gold Limited корпорациясига топширилган биринчи маҳаллий олтин конидир. Тожикистон Геология Бош бошқармаси маълумотларига кўра, коннинг умумий ресурслари 100 тоннадан ортиқ.\nТожикистон ўз ер ости бойликларини Хитой компанияларига сармоялар эвазига, шунингдек қарзларини тўлаш эвазига топширади. 2019 йил ноябрь ойида Тожикистон парламенти ХХР билан шартномани ратификация қилди, унга кўра яна иккита кон — Айнинский вилоятидаги Юқори Кумарг ва Шарқий Дуоба — сарфлаган маблағлари учун компенсация сифатида Хитойнинг TVEA компаниясининг ривожланишига ўтказилди.


Менинг Ўзбекистоним – O‘zbekiston Badiiy akademiyasi\nAugust 28, 2020 / Ko'rgazmalar‚ Yangiliklar\nБугун, 28 август куни Ўзбекистон Бадиий академияси Бадиий кўргазмалар дирекциясининг Марказий кўргазмалар залида “Сен-қудрат манбаи, саодат маскани, жонажон Ўзбекистоним!” шиори остида Ватанимиз мустақиллигининг 29 йиллик байрамига бағишланган “Менинг Ўзбекистоним” номли Ўзбекистон рассомларининг асарлари кўргазмаси очилди.\nКўргазма очилишида таъкидлаганидек, ижодкорлар ўзларининг энг сара асарлари орқали гўзал диёримизнинг кўркам кўчалари, тарихий обидалари, ўлкамизнинг кенг водийлари, ўзбек аёлларининг тимсоллари ва Ватанни тараннум этувчи бошқа асарлари билан иштирок этмоқдалар.\nКўргазма экспозициясидан рангтасвир, графика, ҳайкалтарошлик, декоратив амалий ва заргарлик санъати асарлари ўрин олган.\nРангтасвир усталари Файзулла Аҳмадалиев, Искра Шин, Дилором Мамедова, Хуршид Зиёхонов, Римма Гаглоева, Шуҳрат Абдумаликов, Азамат Ҳатамов, Қудратилла Ажиметов, Владимир Бурмакин, Анвар Мирсоатов, Ҳаким Мирззахмедов, Имяр Мансуров, Вера Нечаева, Тохир Каримов, Ширин Ташова, Татьяна Фадеева, Рустам Бозоров ва бошқа бир қатор рассомлар ўзларининг беқиёс ва гўзал Ватанимизга бўлган муҳаббатларини ёрқин ва бетакрор буёқлар орқали ифода этган бўлсалар, Анвар Мамажонов, Фозилий Муҳаммад, Канти ўзларининг графика асарлари билан иштирок этмоқдалар.\nКўргазмада, шунингдек, Анвар Ҳакимбеков, Гулноз Жалолова, Сарвиноз Қосимова, Камила Измаилова сингари ёш рассомлар ҳам ўз асарлари билан иштирок этмоқда.\nКўргазмага ташриф буюрган мухлислар 100 нафарга яқин муаллифлар томонидан яратилган 250 дан зиёд ижод намуналарини томоша қилишлари мумкин.\nХалқлар дўстлиги куни муносабати билан бир гуруҳ юртдошларимизни мукофотлаш тўғрисида\nКасбий имтиҳон қизғин кечаяпти\nКўкрак нишони берилди\nИжодий имтиҳонлар давом этмоқда\nXalqaro aloqalar (15)\nБадиий таълим (21)\nМатбуот анжумани (5)


1. Ушбу холда ижарага олувчи корхонага ишчиларнинг мехнат таътиллари сакланган ҳолда ўтказиш мумкинми? 2. Ишчиларни бир корхонадан иккинчи корхонага ўтказиш ҳақидаги буйруқ қай тартибда ёзилади? 3. Меҳнат дафтарчасига ёзувлар қандай тартибда киритилади?\nКорхонанинг молиявий фаолиятида қийинчиликлар юзага келганлиги сабабли, ўзига тегишли саноат объектини бошқа МЧЖга сотди. Саноат объектида ишлаётганларни ишсиз қолишини олдини олиш мақсадида ходимларнинг тўлиқ иш ўринлари сақланган холда сотиб олган корхонага ўтказилди. Корхоналарда давлат улуши йук (хусусий).\nРедакция от 16.10.2017\nСизнинг жамиятингизга тегишли саноат объекти бошка жамиятга сотилганлиги сабабли, корхонангизда ушбу объектга нисбатан мулк хукуки мавжуд эмас. Демак, корхонангиз ходимлари ушбу объектни сотиб олган МЧЖда ишлашлари мумкин эмас. Ходимларингиз бошка жамиятда ишлашларининг иккита йули бор:\n1) ходимнинг асосий иш жойи сизнинг корхонангизда сакланган холда, бошка корхонада ўриндошлик асосида ишлашлари мумкин (18.10.2012й.297-сонли ВМҚга илова);\n2) ходим ва сизнинг корхонангиз уртасида тузилган мехнат шартномаси бекор килиниб, ходим бошка корхона билан мехнат муносабатларига киришиши, яъни асосий иш жойи буйича ишга жойлашиши мумкин.\n2-Савол? У кучи билан бажариладиган ишларга, лойиха смета тузиб берувчи идоралардан смета туздириб оламиз. Ёлланма ишлар билан тузиладиган иш хаки шартнома суммаси, смета да курсатилган нархлардан ошиб, харажатлар купайиб кетмокда.Бу холат конунга зид хисобланмайдими еки елланма ишчи кучларга хак тулашни кандай юридик кучга эга буладиган хужжатлар мавжуд ?\nЖамият узини эхтиёжлари учун зарур майда курилиш таъмирлаш ишларини узининг ички ишчи кучларидан фойдаланган холда бажариб келмокда. Айрим холатларда мутахасис жисмоний шахсларни ишчи кучларидан (уста,кафел терувчи, сувокчи,крановшик, пайванловчи ) шартнома асосида мехнат хаки тулаб ишлатамиз.... Далее\n1. Ишчи ходимларни ишга олиб келиш ва олиб бориш учун ходимнинг шахсий автомобилидан ижара шартномаси асосида фойдаланиш мумкинми? Бу холатда конунчилик талаблари кандай? Ижара шартномаси корхона ва ходим ўртасида имзоланиши етарлими ёки бошка бирор назорат килувчи ташкилотдан рўйхатдан ўтказиш керакми? 2. Ижара шартномаси суммасидан кандай солиқлар тўланади? Ушбу сумма унинг ойлик маоши солиқларига таъсири бўладими?\nКорхонамиз ишчи-ходимларни ишга олиб бориш ва олиб келиш учун корхонада ишловчи ходимнинг шахсий автомашинасидан фойдаланишни режалаштирмоқда. Ходим билан мехнат шартномаси тузилган. Ходим билан ижара шартномаси тузган холда ходим ишчиларни ишга олиб бориш ва олиб келиш хизматини амалга ошириши керак.... Далее\nЎзбекистон Республикаси резиденти бўлган “А” корхона муқаддам чет элдан импорт қилинган ускунанинг эҳтиёт қисмини чет эллик - норезидент “Б” корхонага ЭК-61 режимида юборди. Шартномага асосан, “Б” корхона эҳтиёт қисмларни маълум сумма эвазига таъмирлаб “А” корхонага қайтаради.... Далее\nТашкилот лизинг хизматларини кўрсатиш билан шуғулланади. ОКОНХ 96190. Солиқ солиш – соддалаштирилган тартибда. Юридик шахсларга бино, юк машиналари, махсус техникалар ва х.к.ларни узоқ муддатга лизингга бериш ташкилотнинг асосий фаолият тури ҳисобланади.... Далее


«Жонли» видео: Galaxy Note 20 Ultra’ни илк бор ишлатиб, хусусиятларини тушунтириб кўрсатишди! - Terabayt.Uz\nSamsung компанияси Galaxy Note 20 туркумидаги фаблетларнинг тақдимот кунини эълон қилган. Инсайдерлар эса аллақачон улардан бирининг «жонли» фотосуратларини ҳам улашишган.\nJimmy is Promo номли YouTube-каналда энди Galaxy Note 20 Ultra планшетофонининг ишлаётган ҳолдаги видеосини ҳам эълон қилишди. Қурилманинг созламаларида унинг SM-N986U модел рақами, Android 10 тизими базасидаги One UI 2.5 график қобиғи билан ишлаши кўрсатилган.\nБу лавҳада Galaxy Note 20 Ultra ўз «аждод»и – Galaxy Note 10+ билан таққослаб кўрсатилган. Янги моделда S Pen стилусининг ўрни ўзгарган, лекин ўлчами аввалгидек қолган. Энди экрандаги курсорни стилус ёрдамида масофадан туриб силжитиш мумкин, бунинг учун S Pen тугмачасини босиш керак бўлади.\nGalaxy Note 20 Ultra камера блоги жиддий ўзгаришга учраган, у асосий корпус юзасидан анча бўртиб чиққан.\nМанбанинг қўшимча қилишича, янги туркумда фақат иккита – Samsung Galaxy Note 20 ҳамда Galaxy Note 20 Ultra моделлари бўлади. Кўпчилик кутаётган Galaxy Note 20+ модели шунчаки мавжуд эмас.\n#Samsung #андроид смартфон #планшетофон #фаблет #Samsung Galaxy Note 20 #Samsung Galaxy Note 20+ 5G #Samsung Galaxy Note 20 Ultra


Тарихга назар – “мис йўли”ни биласизми? - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоқ замини – қадимий металлургия ватани. Тарихчиларнинг айтишича, Буюк Ипак йўлидан илгари «Мис йўли» бўлган, Улитау орқали карвонлар ўтган. Талдисай манзили бунга далил бўла олади. Бу муқаддас заминда бронза даврида бизнинг аждодларимиз мис эритишган ва ундан турли буюмлар тайёрлашган. Бир йил аввал бу ерда ўтказилган қазиш ишлари чоғида топилган металл эритилган печлар Талдисай металлургия ёдгорлиги эканлигининг далилидир.\nҒАБДЎЛ АУЭЗОВ, ТАРИХЧИ, АРХЕОЛОГ:\n– Аждодларимиз кўчманчигина бўлмаган. Улар деҳқончилик, металлсозлик билан шуғулланишган. Турли металллардан жуда кўп чиройли буюмлар ишлашган.\nОлимлар Талдисай топилмалари узоқ ўтмишда заминимизда яшаган дашт цивилизациялари юксак технологияларни кашф этганини исботлайди, деб ҳисоблашади, Бугунги кунда қора ва рангли металлсозлик Қозоғистон саноатида етакчи ўрин тутади.\nШуни айтиш керакки, рангли металлургия тарихи Қаниш Сатпаев билан чамбарчас боғлиқ. Олим 90 йил муқаддам Қарсақпай қаърида бой мис конлари борлигини исботлаган ва шу билан минтақанинг ёрқин келажагини олдиндан айтганди.\n90 йиллик тарихга эга Қарсақпай мис эритиш заводи Қозоғистон металлургиясининг тўнғич вакили ҳисобланишга ҳақли. Архив маълумотларига кўра, ўтган асрнинг 20-30-йилларида бу ерга Англиядан асбоб-ускуналар юкланган 270 та вагон олиб келинган. Масалан, мана бу фрезер ускунасининг «ёши» бир неча ўн йилга тенг. Аммо у ҳозир ҳам рисоладагидек ишлаяпти.\nАБДИМАЛИК ПРАКЕНОВ, ТОКАРЬ:\n– Бу станоклар Улуғ Ватан уруши йилларида ҳам тўхтамаган. Уларни ота-боболаримиз ишлатган. Бу ерда снарядлар ҳам тайёрланган, дейишади.\nСўнгра Жезқазған, Балшахда кон бойитиш фабрикалари, Темиртауда эса металлургия комбинати ишга тушди. Шу тариқа бутун бошли соҳа тарихи бошланди. Бугунги кунда ишлаб чиқаришни замонавийлаштиришга катта эътибор берилмоқда. Жезқазған мис эритиш заводида иккинчи печни ишга тушириш, ишлаб чиқариш қувватини 400 минг тоннага ошириш мўлжалланаяпти. Темиртау комбинати эса ўтган йили илк бора 4 миллион тонна пўлат эритишга муваффақ бўлди.\nКАЙРАТ ШЎРМАНБАЕВ, САНОАТ ВА САНОАТ-ИННОВАЦИЯ БОШҚАРМАСИ РАҲБАРИ ЎРИНБОСАРИ:\n- Корхона ривожланиш бўйича йўл харитасини ишлаб чиқди. Унга кўра, келгуси 3 йил ичида 300 миллиард тенгедан зиёд сармоя киритиш мўлжалланаяпти. Натижада, ишлаб чиқарилаётган маҳсулот ҳажми ортади, сифати яхшиланади.\nЭкспертлар фикрича, Қозоғистон замини йирик руда захирасига эга, у яна кўп йилларга етади. Ватанимиз корхоналари ишлаб чиқаришга илғор технологияларни жорий этиш орқали ушбу фойдали қазилмаларни самарали ўзлаштиришнинг янги механизмларини жорий этишаяпти.\nметаллургияБалхашметаллМис йўлирудахаритаТемиртаукон бойитиш


Қирғизистонда пулли йўлар пайдо бўлади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚирғизистонда пулли йўлар пайдо бўлади\nҚирғизистонда пулли йўлар пайдо бўлади. Мамлакат транспорт вазирлиги автотрассалардан фойдаланишга нарх қўйишни таклиф қиляпти. Бундан тушган маблағ автомагистралларни тегишли даражада ушлаб туриш ва янги йўллар қуришга ишлатилиши режалаштирилган.\nНУРЛАН ҚАЙИНБАЕВ, ҚИРҒИЗИСТОН РЕСПУБЛИКАСИ ТРАНСПОРТ ВА ЙЎЛЛАР ВАЗИРЛИГИ МАСЛАҲАТЧИСИ:\n- Пулли асосга ўтказилган умумий фойдаланиш йўллари нархи ўртача маошга кўра ҳисобланади. Яъни улар ижтимоий йўналтирилади. Юк автомобиллари ва автобуслардан олинадиган маблағ миқдори ҳам маошларга боғлиқ. Аммо тарифлар бошқаларникидан сал пастроқ бўлади. Масалан, юк машинаси учун бир километрга олти сўм атрофида белгиланади.\nПулли йўллар қаторига Транспорт ва йўллар вазирлиги биринчи навбатда халқаро йўлларни киритишни таклиф қиляпти. Энг кўп оғирлик уларга тушади.\nАСАН АБИЕВ, ҲАЙДОВЧИ:\n- Агар йўл учун ҳақ ола бошлашса, демак йўл сифати яхши бўлиши, йилнинг исталган мавсумида вақтида хизмат кўрсатилиши зарур. Ва албатта бу йўллар кечалари ёритилиши лозим. Аммо муқобиллик сақланиши учун бепул йўллар ҳам бўлиши шарт.\nТранспорт ва йўл вазирлигида айтилишича, пулли йўлларга ўтиш дарҳол юз бермайди. Аввалига тижорат транспортидан, шундан кейингина хусусий транспортдан пул олинади. Автотрассалар учун ҳақ олиш тизими 2025 йилга яқин жорий этилиши кутиляпти. Иқтисодчилар ҳисоб-китобига кўра, ҳар йили автомагистраллар таъмирига кетаётган маблағнинг 30 фоизигача йиғилиши мумкин.


02-дарс – Islom Nuri\nМуxтарам ота-оналар, фарзадларингизга бу дарсларни таълим беришингизда\nалбатта бироз кийинчиликларга дуч келасиз. Шунинг учун насихат киламизки, бироз\nмашаккат сизларни фарзанднинг тарбия ва таълимидан узиб кўймасин. Xамда\nсан-манга солиб ота онага, она отага ташлаб кўймангиз. Фарзандларга тарбия ва\nтаълим бериб уларнинг дунёкарашини кенгайтириш xар бир ота-онага вожибдир.\nКиёмат кунида ота xам, она xам фарзандларининг таълиму-тарбияси тўгрисида\n1. Савол: Болажоним, сен энг биринчи кимни яхши кўрасан?\nЖавоб: Мени яратган, менга ризк берадиган Аллоxни яхши кўраман.\n2. Савол: Аллоxдан кейин кимни яхши кўрасан?\nЖавоб: Бизнинг пайгамбаримиз Муxаммад соллаллоxу алайxи васалламни яхши\nкўраман (болалар факат Муxаммад деб салавот айта олмаса шубxасиз бунда уларга\n3. Савол: Аллоx ва Унинг пайгамбаридан кейин кимни яхши кўрасан?\nЖавоб: Ота-онамни яхши кўраман.\n4. Савол: Биз кимни дўст тутамиз?\nЖавоб: Аллоxни яхши кўрган мусулмонларни дўст тутамиз.\n5. Савол: Кимларни ёмон кўрамиз?\nЖавоб: Аллоxни яхши кўрмайдиган одамларни ёмон кўрамиз.\n6. Савол: Болажоним, мусулмонлар нима килишади?\nЖавоб: Намоз ўкишади.\n7. Савол: Намоз ким учун ўкилади?\nЖавоб: Аллоx учун ўкилади.\n8. Савол: Пайгамбаримиз учун xам намоз ўкилса бўладими?\nЖавоб: Йўк, намоз факат Аллоx учун ўкилади.\n9. Савол: Мусулмонлар яна канака бўлишади?\nЖавоб: Мусулмонлар бирор бир кишини нохак уришмайди ва хеч кимни\n10. Савол: Бола акасини, укасини, опасини, ё синглисини урса нима\nЖавоб: Бундай бола ёмон бола бўлади. Аллоx бундай болани яхши кўрмайди.


Сурхондарёлик боғбонлар 40 тоннадан ортиқ ўрикни экспорт қилишди - Халқ сўзи\nСурхондарёлик боғбонлар 40 тоннадан ортиқ ўрикни экспорт қилишди\n14:57 10 Май 2018 Иқтисодиёт\nҲаво иқлимининг ўзига хослиги сабаб мамлакатимизда ўрик биринчи бўлиб Сурхондарё вилоятида пишади.\nШундан ҳам айни кунларда воҳанинг Термиз туманида етиштирилаётган эртапишар ўрик маҳсулоти пешма-пеш экспорт қилинмоқда. Термиз тумани “Саловот” маҳалласидаги боғларида пишган ўрикнинг дастлабки харидори Россия Федерациясининг Новосибирск шаҳри бўлди. Бир фурсат аввал бу ердан 18 тонна ўрик ортилган илк юк машиналари Россияга қараб йўл олди. Маҳаллий аҳоли ўзлари етиштирган ўрикларнинг ҳар бир килограмини 7000 сўмдан экспортчиларга топширмоқдалар.\nЎрик маҳсулотининг экспортида божхона расмийлаштируви тадбиркорларга қулай бўлган вақтда, 24 соат мобайнида ташкил этилган бўлиб, ушбу жараён қисқа муддатларда, сифатли давлат хизматини кўрсатиш асносида амалга оширилмоқда. Айни шу йўналишда фаолият олиб бораётган “Термиз” ва “Жарқўрғон” ташқи иқтисодий фаолият божхона постлари экспорт-импорт операцияларини амалга оширишда юзага келадиган муаммоларини тадбиркорлар билан бевосита биргаликда ижобий ечимини топишда доимий амалий ёрдам кўрсатилмоқда.\nСурхондарё вилояти божхона бошқармаси Божхона экспертизаси ва товарларни таснифлаш гуруҳи катта инспектор-эксперти Сардор Омоновнинг айтишича, апрель ойи охирларидан бошланган ўрик маҳсулотининг экспорт кўрсаткичи бугунга қадар 40 тоннадан ошди.


Хафақон (гипертония) энг кенг тарқалган юрак-қон томир касалликларидан бири ҳисобланади. Баъзи маълумотларга кўра, сайёрамизнинг 15 ёшдан 64 ёшгача бўлган ҳар тўртинчи аҳолиси юқори қон босимидан азият чекмоқда. Гипертониянинг асосий хавфи шундаки, вақт ўтиши билан у юрак хуружи, узоқ муддатли ногиронлик ёки ҳатто ўлимга олиб келиши мумкин.\nОдатда, босим кун давомида ва ҳар хил ҳолатларда кўтарилиши ёки тушиши мумкин (фаол ҳаракат пайтида у юқори, ухлаш пайтида пастроқ). Аммо у доим нормал ҳолатга қайтиши керак.\nФизиологик ва кимёвий даражаларда босимнинг ошиши организмнинг ҳар қандай хавф ёки стрессга табиий реакцияси ҳисобланади. Критик вазиятда адреналин қонга тарқалади, юрак тезроқ ишлай бошлайди, қон томирлари тораяди, мушаклар қисқаради ва босим кўтарилади. Организм ўзини сақлаб қолиш учун ўз ресурсларини шу тарзда сафарбар қилади, шунинг учун юқори қон босими мудофаа механизми эмас, балки тўғридан-тўғри таҳдидга айланади.\nМунтазам стресс, хавотир, уйқусизлик, шахсий ёки ишдаги муаммолар – буларнинг барчаси қон босимининг ошишига олиб келиши мумкин. Шу билан бирга, шифокорлар гипертония касаллигининг бошқа сабабларини ҳам таъкидлайдилар: ирсият, ортиқча вазн, қалқонсимон без, организмда магний етишмовчилиги, баъзи дори-дармонларни қабул қилиш.\nАёлларга қараганда эркакларда гипертония касаллиги кўпроқ учрайди ва уларнинг тарқалиши 50 ёшдан ошган одамларда юқори. Айнан шу ёшда гормонал ўзгаришлар рўй беради, биз бора-бора кам ҳаракат қила бошлаймиз, оғирлик ўсади ва ҳаёт давомида тўпланган тажрибалар тинчлик бермайди. Хавфли гуруҳга 55 ёшдан катта эркаклар ва 65 ёшдан катта аёллар киради. Аммо шуни ёдда тутиш керакки, хафақон касаллиги ёшга чекловлар қўймайди, ҳатто жуда ёшлар ҳам қон босимидан азият чекиши мумкин.\nСтресс қанча кўп бўлса, гипертоник инқироз эҳтимоли шунчалик юқори бўлади. Бундай ҳолда, энг мақбул ечим – дам олиш ва тинчланишдир.\nГипертония у туғдириши мумкин бўлган асоратлар ва оқибатлар билан хавфли. Атеросклерознинг ривожланиши, юрак етишмовчилиги, миокард инфаркти, мия қон айланишининг сурункали бузилиши, буйрак касаллиги (буйрак етишмовчилиги), кўришнинг ёмонлашиши, қандли диабетнинг асоратлари, метаболик синдром каби жиддий касалликларнинг баъзилари ногиронлик, ҳатто ўлимга олиб келиши мумкин. Шунинг учун гипертония аломатларини билиш ва уни дастлабки босқичда аниқлашга ҳаракат қилиш муҳимдир.\nОдатда гипертония касаллигининг биринчи аломатлари ташвиш туғдирмайди, кўпинча одамлар уларга бефарқ бўлишади. Чарчоқ, бефарқлик, қовоқлар «учиши», кўнгил айниши, мунтазам бош оғриғи – буларнинг ҳаммаси эътибор марказида бўлиши керак. Ушбу аломатлар пайдо бўлганда, босимни мунтазам равишда ўлчашни бошланг. Агар у доимий равишда баланд бўлса, дарҳол шифокор билан маслаҳатлашинг.\nИнсоннинг ҳаёт тарзи, овқатланиши қон босимининг кўрсаткичларига бевосита таъсир кўрсатиш хусусиятига эга. Айниқса, овқатланишда кўп туз ёки шўр маҳсулотларни истеъмол қилиш, хамирли таомларга ружу қўйишнинг организмга катта таъсири бор. Бу маҳсулотларнинг бари инсон танасида сувнинг «тутилишига» сабаб бўлгани боис қон босимининг ортишига сабабчи бўлади.\nҚон босимини назорат қилиш дастури турмуш тарзини ўзгартириш ва дори терапиясидан иборат. Турмуш тарзини ўзгартириш қуйидагиларни ўз ичига олади:\nкунига 30 дақиқагача мунтазам жисмоний машқлар;\nкам калорияли овқатланиш ва вазн йўқотиш;\nтуз истеъмолини камайтириш;\nспиртли ичимликлар истеъмол қилишни чеклаш;\nтўйинган ёғ кислоталари ва холестеролга бой овқатлар миқдорини камайтириш;\nмева истеъмолини кўпайтириш;\nтамаки чекишдан воз кечиш.\nҚон босимининг кўтарилиши даражаси юқори бўлса, дарҳол дори препаратлари буюрилади. Артериал гипертензия билан оғриган беморларни даволаш доимий равишда амалга оширилади, чунки уни олиб ташлаш қон босимининг ошишига олиб келади.\n– тўғри овқатланиш;\n– кунлик туз миқдори (ўртача 4-5 гр.) истеъмолига амал қилиш;\n– тана вазнини меъёрда сақлаш;\n– йилда бир марта шифокор кўригидан ўтиб туриш.\nЖисмоний ҳаракатда бўлиш, кундалик юкламаларни – пиёда юриш, енгил югуришларни бажариб турсангиз, хафақон касаллигининг олдини олган бўласиз.\n✔ 1603 🕔 11:23, 25.08.2020


Шарқона тарбия | bekajon\nБош саҳифа › Шарқона тарбия\nСавол: - Дўстим шаҳарга келиб ўқишга кирди ва бир хонадонда ижарада яшай бошлади. Кейинчалик шу хонадоннинг қизига тўйсиз, шаръий никоҳ билан уйланиб ҳам олди. Бундан дўстимнинг ота-онаси бехабар. Ўртоғим ўқишни тамомлади, унинг уйидагилари уйлантириш тараддудига тушиб қолдилар. Дўстимнинг эса боши қотган, энди у нима қилсин? ...1883\nСавол: - Ёшим 27 да. Отамнинг уйига қайтиб келганимга уч йил бўлди. Битта қизим бор. Турмуш ўртоғимдан кўнглим қаттиқ ранжиган, аммо ҳали қонуний ажрашмаганмиз. Онам қизингга ота керак, қайта турмушга чиқ, дейди. Менинг эса кўнглим чопмайди, маслаҳат беринг.\nСингил ака деганда…\nАллоҳ яратган мўъжизаларнинг энг нодири - аёл! Унинг феъли сир-синоатга тўла. Мингта фасли, мингта ранги бор. У чексиз саҳифали афсона китоб, варақлаган саринг қизиғи чиқаверади!\nАввал уловингни боғла!\nСавол: - Икки нафар фарзандим бор. Умр йўлдошим бир аёл билан кетиб қолганди. Беш йил деганда қайтиб келди. У бизни ташлаб кетганда катта фарзандим икки ёшда, иккинчиси ҳали туғилмаганди. Оғир кунларни бошдан ўтказдим. Уни кечиролмаяпман. Болаларим ҳам қабул қилолмаяптилар. Бошим қотиб қолди, маслаҳат беринг.\n«НЕГА КЕЛИН ИШ ҚИЛАВЕРИШИ КЕРАК?»\nХўш, иддао билан савол бераётган ойим, қулоқларимга секин айт-чи, сен нима учун турмушга чиқдинг? Чунки чиқмасликнинг иложи йўқ, қиз бола, ҳатто у биттагина фарзанд бўлса ҳам, бўйига етгач, ота-онасиникида ортиқчадай туйила бошлайди. Ёшига ёш қўшилган сари бетоқатлик билан уни узатишга ошиқадилар, шундаймасми?\n«Менга Фалончи Писмадончиевна деган хотин керак эмас!»\nСавол: - Ҳурматли Манзур буви. Мен сизнинг маслаҳатингизга жуда муҳтожман. Икки ўт орасида қолдим. Мен давлат идорасида ишлайман, нокамтарлик бўлса ҳам айтай, обрўли аёлман. Бир нафар қизим бор, яқинда тўққизинчи синфни тамомлайди. Тақдир экан, қизимнинг отаси билан ажрашганмиз. Шунга ҳам ўн уч йил бўлди. Бу орада бир-икки жойдан турмуш қуриш таклифи бўлган эди, аммо бир марта ўзим истамаган одам билан турмуш қуриб, оғзим куйганини рўкач қилиб бошқа турмуш қилмадим. Кейинчалик амалим кўтарилгач, қўлимни сўрашга бирор эркакнинг юраги бетламади. Хуллас, ёлғиз бошим билан қизимни кам қилмай ўстирдим, уй-жойим, мол-давлатим ўзимга етгулик. Жигарларим, ота-онам олдидаги бурчимни бажаришга ҳаракат қиламан. Хуллас, бир қараганда қўли узун, бадавлат ва бахтиёр аёлман. Аммо... Яқинда қизимга «Эрта-индин мактабинг ҳам тугайди, сени уч-тўрт фандан яхши ўқитувчилар ёллаб репетиторга қўяман. Аввал коллежга кириб ўқийсан, кейин хорижда ўқитаман. Сен катта одам бўласан!» дегандим, шу пайтгача бир гапимни икки қилмаган қизим юзимга қараб: «Йўқ, ойижон, менга ўқишнинг ҳам, ўқитувчининг ҳам кераги йўқ! Тезроқ мактабдан қутулсам, бувимникига бораман, бувимдан овқат қилишни, уй супуришни, янгаларимдан тикиш-бичиш, пишириқлар пиширишни ўрганаман. Тиббиёт коллежига ўқишга кириб, ҳамшираликни ўрганаман. Мен катта одам бўлишни эмас, оилам, кўп фарзандларим ва турмуш ўртоғим бўлишини хоҳлайман. Агар катта одам бўлсам, сизга ўхшаб ёлғиз яшашимга тўғри келади. Сиз катта одам бўлиш учун мени отамдан ажратгансиз!» деди.\n«УМР ЙЎЛДОШИМ МЕНГА УМУМАН ЭЪТИБОРСИЗ…»\nСавол: - Ўн тўққиз ёшдаман. Турмушга чиққанимга икки йил бўлди. Бир фарзандим бор. Эрим давлат ташкилотида ишлайди, мендан етти ёш катта. У киши доим ишда, мен эса уйда. Эрим менга умуман эътиборсиз. Фақат иш, иш... Ҳатто ўғлига ҳам эътибор бермайди. Сабабини ҳеч тушунолмаяпман, бувижон... ... 8213. Тошкент\n«ОТАСИ ҚИЗИМНИ КЎП УРАДИ…»\nСавол: - Қизим 4 - синфда ўқийди. Жуда шўх. Ҳали ёш бўлишига қарамай, жуда модага, кийим -кечакка ўч. Бунинг устига танбеҳ берсак, бизга гап қайтаради. Дадаси бу ҳолдан қаттиқ ғазабланиб, қизини уради. Мен «Дадаси, урманг!» дейман, лекин эрим «Э, буни калтак билан қайтармасак, жуда қулоқсиз бўлиб кетяпти» дейди. Элда «Отаси урган қиз бахтсиз бўлади» деган гап бор. Маслаҳат беринг, илтимос. Боламни қайтаролмаяпмиз...\nСавол: - Акам уйлангандан кейин ўзгариб қолди. Келинимиз ҳаммамизни унга ёмонлайверганидан шундай бўлди. Оиламиздагилар акам билан гаплашмай қўйдилар. Унинг устига келинимизнинг онаси мен ҳақимда бўлмағур гапларни тарқатяпти экан. Қарабсизки, бугунги кунда менинг оилам ҳам қил устида турибди. Бу ҳолатдан қандай чиқса бўлади? Исми ва манзилини сир тутган аёл


14 июль куни ШҲТга аъзо мамлакатлар Ташқи ишлар вазирлари кенгашининг навбатдаги йиғилишида қатнашиш учун Душанбе шаҳрига келган Ўзбекистон Республикаси Ташқи ишлар вазири Абдулазиз Комилов «ШҲТ-Афғонистон» мулоқот гуруҳи йиғилишида иштирок этди.\n«Афғонистон ва ШҲТга аъзо давлатларнинг ташқи сиёсат идоралари, ташкилот котибияти, ШҲТ Минтақавий аксилтеррор тузилмаси ижроия қўмитаси раҳбарлари томонларнинг Афғонистон йўналишидаги қўшма ҳаракатлари, кенг қамровли тинчлик жараёнини қўллаб-қувватлаш чоралари, Афғонистонни барқарор ривожланиш ва иқтисодий тикланиш йўлига қайтаришга доир масалаларни муҳокама қилдилар.\nЎзбекистон Ташқи ишлар вазири ўз нутқида афғон муаммоси билан боғлиқ асосий долзарб масалалар бўйича мамлакатимиз мавқейини маълум қилди.\nТаъкидланганидек, Ўзбекистон Афғонистоннинг мустақил ва суверен давлат сифатида шаклланишидан манфаатдор. Афғонистонга нисбатан Ўзбекистон яхши қўшничилик, ўзаро ҳурмат ва тенглик тамойилларига асосланган дўстона сиёсат юритади», дейилади Ўзбекистон ТИВ хабарида.\nЎзбекистон Афғонистондаги сиёсий жараён фақат афғонлар томонидан ва Афғонистон халқи раҳбарлиги остида амалга оширилиши зарурлиги тўғрисидаги асосий тамойилга содиқ эканлиги таъкидланган.\nТадбир якунида ШҲТга аъзо давлатлар ташқи ишлар вазирларининг Қўшма баёноти қабул қилинган.\nАбдулазиз Комилов Душанбеда Покистон, Афғонистон ва Ҳиндистон ташқи ишлар вазирлари билан учрашди


ЎЗБЕКИСТОН РЕСПУБЛИКАСИ ОЛИЙ СУДИШАРТНОМА МАЖБУРИЯТИНИ БАЖАРИШНИНГ МОДДИЙ ТАЪМИНОТИ from\nШАРТНОМА МАЖБУРИЯТИНИ БАЖАРИШНИНГ МОДДИЙ ТАЪМИНОТИ\nМаълумки, жамиятда иқтисодий муносабатларни тартибга солишда шартнома муҳим ўрин тутади. Ўз навбатида, шартнома шартларини тўлиқ рўёбга чиқаришга хизмат қиладиган омиллар ҳам қонунчиликда белгиланган. Шулардан бири закалатдир.\nХўш, закалат деганда нима англашилади? Бу тушунча шартнома шартлари бажарилишида қандай ўрин тутади?\nЗакалат — шартнома тузган томонлар ўртасида мажбуриятлар бажарилишини таъминлаш усулларидан бири. Амалдаги Фуқаролик кодексида закалатни амалга ошириш тартиби аниқ белгилаб қўйилган.\nХусусан, кодекснинг 311-моддаси биринчи қисмига мувофиқ, шартнома тузаётган тарафлардан бири шартнома тузилганини исботлаш ва унинг ижросини таъминлаш юзасидан берадиган пул суммаси закалат ҳисобланади.\nЗакалатни бўнак, яъни олдиндан тўлов билан адаштирмаслик керак. Чунки закалат мажбуриятлар бажарилишини таъминлашнинг қонун билан аниқ тартибга солинган усулларидан бири бўлса, бўнак шартнома бўйича тўловнинг олдиндан амалга ошириладиган бир қисми ва у қонунчиликда алоҳида тартибга солинмаган.\nАсосийси, закалат тўғрисидаги келишув закалатнинг суммасидан қатъи назар, ёзма равишда тузилиши керак. Закалат тўғрисидаги келишувнинг ёзма шаклига риоя этилмаслиги унинг ҳақиқий эмаслигига олиб келади. Бу ҳолатда закалат сифатида ўтказилган маблағ бўнак деб ҳисобга олинади.\nҲаётда тадбиркорлик субъектларининг ўзаро шартномавий муносабатларида мажбуриятларнинг бажарилиши таъминоти сифатида закалатдан фойдаланиш ҳолати кам учрайди.\nАммо махсус ахборот портали оператори орқали ўтказилаётган давлат харидларида мажбуриятларнинг бажарилиши таъминоти сифатида закалатдан тўлиқ фойдаланилмоқда.\nАдлия вазирлигида 2018 йил 21 майда давлат рўйхатидан ўтган «Махсус ахборот портали операторининг давлат харидларини ташкил этиш ҳамда ўтказиш борасидаги фаолияти тўғрисида»ги Низомнинг 34-бандига мувофиқ, корпоратив буюртмачи ва иштирокчи электрон давлат харидларида иштирок этиш учун ўзларининг ҳисоб-китоб клиринг палатасидаги ҳисоб рақамларига закалат тўловини ўтказади.\nАйтиш керакки, закалат ҳуқуқий табиатига кўра, жарима санкцияси ҳисобланади. Чунки шартноманинг бажарилмаслиги учун закалат пули берган тараф жавобгар бўлса, закалат иккинчи тарафда қолади. Агар шартноманинг бажарилмаслиги учун закалат олган тараф жавобгар бўлса, у иккинчи тарафга закалатни икки баравар қилиб қайтариши шарт.\nБундан ташқари шартноманинг бажарилмаслиги учун жавобгар бўлган тараф, агар шартномада бошқача тартиб назарда тутилган бўлмаса, закалат суммасини ҳисобга олган ҳолда иккинчи тарафга зарарларни тўлаши ҳам шарт.\nКўриниб турибдики, закалат — нафақат шартнома тарафларининг ўз мажбуриятларини тўлиқ бажаришини таъминлашга хизмат қилади, балки шартнома мажбуриятларининг бажарилмаслиги оқибатида жабрланувчи тараф зарар кўришининг олдини ҳам олади.\nШу ўринда ҳаётий бир мисолга эътибор қаратамиз. «А» масъулияти чекланган жамияти «Б» акциядорлик жамиятига умумий қиймати 100 миллион сўм бўлган тикувчилик дастгоҳларини етказиб беришга буюртма беради. «Б» акциядорлик жамияти ушбу тикувчилик дастгоҳларини ўзи ишлаб чиқаради, уларни ишлаб чиқариш учун зарур бўлган эҳтиёт ва бутловчи қисмларни эса, чет элдан импорт қилади.\nШу боис «Б» акциядорлик жамиятига талаби билан тарафлар ўртасида «А» масъулияти чекланган жамиятининг шартнома бўйича ўз мажбуриятлари бажарилишининг таъминоти сифатида шартнома баҳосининг 20 фоизини ташкил этувчи закалат келишуви расмийлаштирилади. Закалат келишувига мувофиқ, масъулияти чекланган жамияти акциядорлик жамиятининг ҳисоб рақамига 20 миллион сўм миқдорида закалат суммаси ўтказади.\nАммо кейинчалик масъулияти чекланган жамияти шартномани бажармайди, етказиб берилган тикувчилик дастгоҳларини қабул қилиш ва улар учун тўловни амалга оширишдан бош тортади. Тарафларнинг ўзаро закалат келишувида назарда тутилган закалат суммаси жарима санкцияси сифатида бевосита акциядорлик жамияти ҳисобида қолади.\nБу ҳолатда закалат ҳақидаги келишувнинг мавжудлиги акциядорлик жамиятининг шартнома шартлари бажарилмаслиги оқибатида кўриши мумкин бўлган зарарнинг олдини олди.\nАгар бунинг акси бўлганида, акциядорлик жамияти масъулияти чекланган жамиятига шартнома шартларини бажармаганлиги учун закалат пулини икки баробар миқдорида қайтаришга мажбур бўларди.\nЗакалатнинг ҳуқуқий табиатига кўра, аксарият ҳолларда жабрланувчи закалат суммасини ундириш ҳақида судга мурожаат қилишига сабаб бўлмайди. Чунки закалат суммаси жабрланувчининг ихтиёрида бўлади ва закалат келишувига мувофиқ ушбу суммани ўз ҳисобида олиб қолишга ҳақли бўлади.\nХулоса ўрнида шуни айтиш жоизки, закалат ҳақидаги келишув шартнома тарафларининг ўз мажбуриятларини бажаришнинг таъминоти бўлиб хизмат қилади. Шу билан бирга, у тараафларнинг ушбу шартнома ижро этилишидан манфаатдор эканининг исботи ҳам ҳисобланади.


Последнее сообщение: KurtisMep\nЖомеъ масжиди ва намозхонада ўқилган намоз ажри\nПоследнее сообщение: PlainsCelf\nТелефон хизматига тўланган пул рибоми?\nПоследнее сообщение: evilpage\nРавзада намоз ўқиш\nСизларда жоду бор, болангиз бўлмайди\nПоследнее сообщение: islamhon\nШиллиққурт билан даволаниш\nПоследнее сообщение: Frankdorse\nҚуён гўштини еса бўладими?\nҲукмдор қилган ишни ёмон кўриш\nҚарз қайтариш учун рибога қарз (кредит) олиш\nПоследнее сообщение: Абдуллоҳ\nҲаромдан топадиган ота молидан ейиш ҳукми\nҚуръон тиловати учун ҳақ олиш\nПоследнее сообщение: 0442\nНомаҳрам аёлларни даъват қилиш\nАқиқани ўзи сўйгани афзалми?\nҚарз берган одамни топа олмаса нима қилади?\nПоследнее сообщение: Instagram\nСотилган маҳсулотга кафолат бериш\nМана бу исмни қўйса бўладими? (Страницы: 1 2 )\nПоследнее сообщение: SALIHAN\nИбнул Қоййим ҳақида\nОб-ҳаво маълумотлари ҳақида\nТекущее время: 01-23-2019, 13:16 Работает на MyBB, © 2002-2019 MyBB Group. Theme by Justin S. Modified By Tavhid.com


Хитой хонимларининг хушбичимлик қоидалари - 26 Сентября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nВоскресенье, 2018-03-25, 3:25 AM\nГлавная » 2016 » Сентябрь » 26 » Хитой хонимларининг хушбичимлик қоидалари\nХитой хонимларининг хушбичимлик қоидалари\nАйтишларича, хитой аёллари ортиқча вазн муаммосидан қийналмас экан. Ҳақиқатан ҳам, бошқа миллат вакилаларининг хитойлик хипчабел ва чиройли қоматли аёлларга ҳавас билан қарашади. Улар орасида ортиқча вазнли, қорни чиқиб қолган аёлларни учратиш деярли мумкин эмас. Аслида ҳар бир миллатнинг таом тановул қилишга хос ўз одат ва русумлари бор. Хитойлик аёллар ҳам бундан мустасно эмас. Хўш, уларнинг сарвқоматлиги сири нимада?\n7 оддий қоида\nХитойликлар овқатланишга худди бир маросим каби жиддий қарашади. Кўпинча таом эркаклар томонидан ҳозирланади.\n1. Овқатни шошмасдан, яхшилаб чайнаб ейиш даркор. Яхши чайналган овқатни ҳазм қилиш енгил кечади. Яхши ҳазм бўлмаган таом турли ёғлар кўринишида бел ва бўксада йиғилади.\nХитой мақолларидан бири: «Ошқозоннинг ўндан етти қисми тўлганда овқат тановул қилишдан тўхтанг». Бу мақолда овқатни меъёрдан оширмасдан истеъмол қилишга эътибор қаратилган. Ҳали тўйиб улгурмасдан овқат ейишни тўхтатиш лозимлиги деярли барчамизга маълум. Бу таомнинг жигар ва буйракларни зўриқтирмасдан ҳазм бўлишига ёрдам беради. Ва табиийки, тановул қилинган калориялар миқдорини ҳам қисқартиради.\nҲар нимага чалғимасдан сокин овқатланишга одатланинг. Кўп ҳолларда телевизор тикилганча ёки тик оёқда туриб овқат еймиз. Хитойликларнинг фикрича, овқат вақтида фақат ёқимли мавзуларда суҳбатлашиш керак. Ёқимли суҳбат асносида одам тез тўйинади, таом яхши «ишланади».\nТаом кўзни қувонтириши, иштаҳани қитиқлаши лозим. Шунда унинг ҳазми ҳам енгил бўлади ва инсонга лаззат бағишлайди.\nОшқозонингиз безовта қилса, таомномангизда буғда пиширилган, енгил қовурилган овқатларни кўпайтиринг. Кам қовурилган, буғда пишган таомлар ҳазм бўлиш асносида танани зўриқтирмайди. Маҳсулотлар таркибидаги витамин ва микроэлементлар Ҳам сақланиб қолади. Бу эса саломатлигингиз ва гўзаллигингиз учун кони фойдали.\nХитой хонимлари таомномада гуруч, балиқ, соя ва турли мевалар бўлишига катта аҳамият беришади. Турли сабзавот ва кўкатлар истеъмолини кўпайтиринг. Хитойлик аёллар унли нон ўрнига гуручли нонни афзал кўришади.\nХитойлик аёллар спорт машғулотлари билан шуғулланишни, пиёда ёки велосипедда юришни канда қилишмайди.\nЁш кўринишни истасангиз…\nХитойликларнинг фикрига кўра, ҳар бир аёл 35 ёшдан кейин ҳар куни соядан тайёрланган таомларни ейиши зарур. Соя таркибида юқори миқдорли фитоэстроген моддаси бор. У ўзингизни тетик ҳис қилишга ёрдам беради ва терини қаришдан асрайди. Ёш кўринишни истасангиз, таомномангизга сояли маҳсулотларни қўшинг.\nЮз ва сочлар учун кўк чой\nКўк чой турли антиоксидантлар, Е ва С витаминларига бой. Кўк чой овқат ҳазм бўлишини енгиллаштиради ва танага куч, тетиклик бағишлайди. Танадаги модда алмашинуви жараёнини яхшилайди, организмни хилтлардан тозалайди.\nБундан ташқари, хитой аёллари сочларини ҳам кўк чой ёрдамида парваришлашади. Улар кўк чойга бир чой қошиқ розмарин мойи солиб, бу аралашма билан сочларини чайишади. Натижада сочлар ялтираб туради. Кечки овқатдан қолган чой билан тонгда юзингизни ювинг. У юз терисини тетиклаштиради.\nДастурхондан ярим тўйган ҳолда туринг. Кўк чой ичинг, кўпроқ ҳаракатда бўлинг. Шунда сизни тез қариш ҳам, ортиқча вазн ҳам безовта қилмайди.\nКатегория: Foydali maslahatlar / Полезны советы | Просмотров: 266 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


“Оҳангаронцемент” 6 йиллик солиқларни тўлаб беради\n10:46 / 14.10.2015\nЎзбекистон олий хўжалик суди “Оҳангаронцемент” корхонасини 2009-2014 йиллар учун солиқлардаги камомадни тўлаши лозимлиги ҳақидаги даъвони асосли деб топди. Бу ҳақда РИА Новости агентлиги хабар бермоқда.\nШу билан бирга, завод ушбу қарорни қайта кўриб чиқиш учун олий хўжалик судига протест киритган.\nКорхона Россиянинг “Евроцемент груп” холдинги назорати остидадир. “Евроцемент груп” илгари ҳам Ўзбекистонда бундай муаммоларга тўқнаш келган. 2014 йил июлида Тошкент вилоят хўжалик суди Давлат рақобат қўмитасининг 1994 йил августида “Оҳангаронцемент”нинг хусусийлаштирилишини ноқонуний деб топиш тўғрисидаги даъвосини қондирди. Суд корхонанинг мулки ва банк ҳисобига банд солди. Июль ойи охирида завод акциядорлари апелляция берди. Шу йил декабрида хусусийлаштиришни ноқонуний деб топиш ҳақидаги қарор бекор қилинди.


Энг хавфли астероид етти йилдан кейин Ерга яқин учади\nДиаметри деярли 400 метр ва оғирлиги 30 тоннага яқин бўлган энг хавфли “Aпофис” астероиди Ерга жуда яқин – геостационар сунъий йўлдошлар орбиталари масофасида учиб кетади. Бу Космонавтика кунидан бир кун кейин - 2029 йил 13 апрелда содир бўлади.\n"Aпофис" астероидининг диаметри 393 метр, оғирлиги эса 27 тонна. 2029 йилда у Ерга 38,4 минг километр масофада яқинлашади, бу геостационар йўлдошлар орбиталарининг баландлигига яқин.\n"Йиқилиш жойидан 10 километр радиусда содир бўлган зилзила кучи Рихтер шкаласи бўйича 6,5 баллни ташкил қилиши мумкин, шамол тезлиги секундига камида 790 метрни ташкил қилади", дейилади Бутунроссия тадқиқот институти прогнозида.\n"Aпофис" фақат 2004 йилда "кашф қилинган". Изоҳ жуда оддий: астероидларни кузатиш қийин. Космик стандартларга кўра, улар кичик ва бундан ташқари, одатда қуёш нурини ёмон акс эттиради. Шундай қилиб, астрономларнинг Ерга таҳдид солувчи жисмларни санашга қаратилган барча саъй-ҳаракатларига қарамай, ҳар қандай дақиқада янги нохуш кутилмаган ҳодисаларни кутиш мумкин.\nКиритилди: 11:43 02.01.2022. Ўқилди: 1508 марта. Фикрлар сони: 0 та.


Кападзе хорижлик мураббий штабида қолиши керакми? - Zamin.uz\n01:12 / 28.07.2018\nЯқин кунларда Ўзбекистон миллий терма жамоаси бошқарувига Эктор Купер тайинлангани маълум қилиниши лозим. Ҳар ҳолда бизга шундай ваъда беришган. Аммо ҳозир энг асосий масала бу эмас. Бу кетишда қачондир бизга ҳам таниқли мутахассислардан кимдир келиши аниқ эди. Масала бошқа томонда. Ўша хорижлик мураббийнинг штабида ўзбек мутахассиси бўладими?\nБугуннинг мисолида олиб қарайдиган бўлсак, ўша кимдир Темур Кападзе бўлиши эҳтимоли жуда катта. Охирги вақтларда МТЖни айнан у бошқарди. Энди бир савол: Темур Кападзе хорижлик мураббийга ёрдамчи бўлиши керакми?\nБизнинг жавоб: Йўқ!\nСабабми? Сабаб шундаки, хорижлик мураббий, яъни Эктор Купер келгандан сўнг бир иллат футболимиздан соқит бўлиши лозим - таниш-билишчилик. Охирги йилларда терма жамоани ким бошқармасин қайсидир клуб билан боғлиқ бўлган. Вадим Абрамов ўз футболчиларини термага олиб келди, Миржалол Қосимов ва Бабаян эса ўз ўйинчиларини. Келинг, Эктор Купер Ўзбекистон терма жамоасига энг кучли ва энг муносиб футболчиларни жалб этсин. Ва бу йўлда унга ҳеч ким таъсир ўтказмасин.\nКападзе мураббийлар штабида бўлса, у орқали кимлардир терма жамоага ўз футболчисини тавсия қилаверишига эса, шахсан биз ишонамиз. Айнан шу боис ҳам янги даврда бирорта ўзбек мураббийи терма жамоада бўлмасин. Илтимос...\nТемур Кападзе қаерда?\n13-09-2018, 11:25, Спорт\nЎФА вакили терма жамоага ким мураббий бўлиши ҳақидаги саволга жавоб берди (видео)\n27-07-2018, 08:30, Спорт\nЭктор Купер ёки Чиро Феррара Ўзбекистон терма жамоаси бош мураббийи бўлиши мумкин\n22-07-2018, 17:36, Спорт


Толибон ‘Мансурий’ амалиётини бошлади - BBC News O'zbek\nТолибон ‘Мансурий’ амалиётини бошлади\nЎзбекистон билан бевосита чегарадош шимолий Балх вилоятида уюштирган қонли ҳужумидан бир ҳафта ўтиб, Афғонистон Толибон ҳаракати расман ўзининг бу йилги баҳорги амалиётини эълон қилди.\nҲаракат "Мансурий", деб номланувчи амалиёти чоғида Афғонистондаги хорижий иттифоқ қўшинлари ва уларнинг маҳаллий иттифоқчиларини нишонга олишга ваъда берди.\nТолибон раҳбариятининг огоҳлантиришича, ўзининг мақсадига эришиш учун бу йил янги тактикалардан фойдаланмоқчи.\nУларнинг жума кунги баёнотида айтилишича, "ҳукумат кучларини тинч қўйишмайди": "Ҳужумга тутиб, ўлдиришади ёки қўлга олишади".\nБунинг учун "одатийсидан ташқари, партизанлик уруши, мураккаб худкушлик амалиётлари ва рақибларининг ўз қўллари билан амалга оширилувчи ҳужумларга зўр беришади, буларнинг барчасига қўшимча, узоқдан туриб бошқарилувчи портловчи ускуналардан ҳам фойдаланишади".\nҲарбий таҳлилчиларга кўра, бу йилги баҳорги амалиётини "Мансурий", деб номлаш учун Афғонистон Толибон ҳаракати марҳум лидери Мулла Ахтар Мансурга нисбат берган бўлиши мумкин.\nМулла Ахтар Мансур ҳарбий доираларда толибларнинг энг жанггари ва шафқатсиз қўмондонларидан бири сифатида кўриб келинган.\nАгар, энг сўнгги халқаро ҳисоб-китобларга таянилса, бугун афғон тупроғида жанг қилаётган жангариларининг умумий сони камида 45 мингга етади.\nУлардан аксариятини эса, айнан Толибон ҳаракати аъзолари ташкил этишади.\nАнъанага мувофиқ, Афғонистон Толибон ҳаракатига байъат келтириб келувчи Покистон Толибон ҳаракати эса, ўзининг бу йилги ҳарбий амалиётлари борасида ҳозирча жим.\nАфғонистон Толибон ҳаракатининг сўнгги баёнотига ўз муносабатини билдираркан, расмий Кобул "уларнинг дуруст-қуруқ бир нарсага эриша олмасликлари"ни айтган.\nТолибларни ҳам сиёсий ва ҳам ҳарбий жабҳада мағлуб этишга қодир эканликларини баён қилган.\nБаёнот ва ҳужум\nТолибоннинг бу йилги ҳарбий амалиёти арафасида Балхда уюштирган қонли ва ўта ҳалокатли ҳужуми эса, ҳам маҳаллий ва ҳам халқаро ҳарбий таҳлилчиларнинг бирдек хавотирларига сабаб бўлмай қолмаган.\nҲаракат бор-йўғи 10 га яқин жангариси билан Афғонистон Қуролли Кучларининг мамлакат шимолидаги энг йирик ҳарбий базаси ичкарисига сизиб киришга муваффақ бўлган, биргина расмий рақамларнинг ўзида камида 135 афғон ҳарбийсини ўлдирган, катта сондагисини яралаган.\nҚурбонларга оид ҳақиқий рақамлар эса, айтилганидан кўра икки баробар кўп бўлиши мумкинлиги ишонилади.\nТолибон, бундан ташқари, нақ бу йилги баҳорги амалиётлари арафасида биргина шу ҳужумининг ўзи билан Афғонистон Мудофаа вазири ва Қуролли Кучлари Бош қўмондонининг истеъфо беришига эришган.\nҲозир Афғонистон ҳудудининг 10 фоизи тўлиқ уларнинг назорати остида ва яна 20 фоиздан ортиқроғида эса, ҳозирликлари бор.\nҲаракатнинг янги баёнотида айтилишича, бу йил ҳам сиёсий ва ҳам ҳарбий жабҳада иш олиб боришади.\nЎз назоратлари остидаги ҳудудларни тараққий топтириш баробарида, бу ерларда ўз сиёсатларини ҳам тарғиб этишади.\nЭътиборли жиҳати шундаки, ҳаракат бу каби ютуққа катта сондаги Ғарб бошчилигидаги иттифоқ қўшинларининг Афғонистондан 2014 йилги оммавий сафарбарликлари ортидан, бор-йўғи икки йилнинг ичида эришган.\nТолибон ва талофатлар\nАгар, Бирлашган Миллатлар Ташкилотининг янги ҳисоботига таянилса, ўтган бир неча ойнинг ўзиёқ Афғонистон учун энг қонлиларидан бири бўлиб улгурган.\n"Афғонистон катта сонда инсоний талофатлар беришда давом этган, ҳали жорий йилнинг биринчи чорагида мингга яқин киши қурбон бўлган, бир ярим мингга яқини яраланган".\nЙилларки, афғон урушида берилаётган энг катта сондаги талофатларга Афғонистон Толибон ҳаракати масъул, деб кўриб келинади.\nБирлашган Миллатлар Ташкилотининг бу хусусдаги сўнгги ҳисоботи Афғонистон Толибон ҳаракатининг бу йилги баҳорги амалиётига оид баёноти арафасида эълон қилинган.\nХалқаро ташкилот пайшанба кунги ҳисоботида Афғонистондаги урушаётган томонларни оддий аҳоли ҳимояси йўлида жадаллик билан ва аниқ чоралар кўришга ҳам даъват қилган.\nТолибон ҳаракати ўзининг янги баёнотида бунга ваъда қилган эса-да, Бирлашган Миллатлар Ташкилотига кўра, Афғонистонда жорий йил ҳисобидан берилган талофатларнинг ярмидан кўпроғига яна улар масъул бўлишган.\nРеспубликачи президент Дональд Трамп бошчилиги остидаги янги АҚШ маъмурияти эса, ҳалича ўзининг Афғонистонга оид тўлиқ стратегиясини эълон қилмаган.\n2014 йилги оммавий сафарбарлик ортидан афғон тупроғида қолаётган 10 мингдан ортиқ НАТО бошчилиги остидаги иттифоқ кучларининг аксарияти америкалик ҳарбийлардан ташкил топган.\nУларнинг Афғонистонда қолиш муддатлари ҳали Барак Обама АҚШ президенти экан, жорий йилнинг якунига қадар узайтирилган.\nАммо янги Америка маъмурияти ҳалича уларнинг якуний тақдири борасида бир сўз демаган.\nДональд Трампнинг расман қудратга келиши ортидан кечган ўтган уч ой ичида қатор юқори мартабали АҚШ генераллари ва айрим обрўли сенаторлари томонидан афғон урушида туб бурилиш ясаш учун Афғонистондаги ҳарбийлари сонини кескин оширишга оид даъватлар бир эмас, бир неча бор янграган.\nПентагон раҳбари эса, яқинда қилган чиқишида ҳам бу хусусда ўзининг якуний қарорини беришга шошмаётганини баён қилганди.\nЛекин худди шу манзарада қатор юқори мартабали АҚШ ҳарбий мулозимларининг Афғонистон ва унга қўшни минтақа давлатларига серқатнов бўлиб қолганликлари кузатилади.\nАфғонистон Толибон ҳаракатининг бу йилги баҳорги амалиётига оид баёноти ҳам АҚШ янги президентининг Миллий масалалар бўйича маслаҳатчиси ва янги Мудофаа вазирининг пойтахт Кобулга кетма-кет сафари ортидан кузатилган.\nКуни-кеча АҚШ Қуролли кучлари Марказий қўмондонлиги қўмондони генерал Жозеф Леонард Вотел ҳам Ўзбекистон ва ҳам Тожикистонга сафар қилган.\nТаҳлилчилар эса, буларнинг барчаси Ғарбнинг Афғонистондаги воқеаларнинг сўнгги ривожидан анчагина саросимага тушганига далолат қилишини айтишганди.\nЎзининг бу йилги баҳорги амалиётига оид баёноти арафасида ва шимолий Балх вилоятидаги қонли ҳужумидан бор-йўғи саноқли кун ўтиб, Афғонистон Толибон ҳаракати илк бор янги раҳбари Шайх Ҳибатуллоҳ Охунзоданинг овози забт этилган видеолавҳасини эълон қилган.\n"Шафқат ва шафқатсизлик"\nЯрим соатлик видеолавҳадан жой эгаллаган қарийб бир дақиқалик нутқида Толибон ҳаракати етакчиси жангариларига Афғонистон ҳукумат кучларига ишора қилиб, "кофирларнинг дўстларига шафқат қилмаслик", "мусулмонларга нисбатан эса, ўта шафқатли бўлиш"ни маслаҳат берган.\nШайх Ҳибатуллоҳ Охунзоданинг ҳозир аниқ қаерда экани маълум эмас.\nУ бундан 11 ой олдин, Мулла Ахтар Мансурнинг АҚШ дрон ҳужумида ўлдирилиши ортидан, Афғонистон Толибон ҳаракатининг лидери этиб тайинланган.\nТолибон ҳаракатининг билдиришича, янги раҳбарларининг овози илк бор ўрин олган видеолавҳани ғарбий Ғўр вилоятида тасвирга туширишган.\nҚудратли Ғарб эса, ўзининг Афғонистондаги 15 йиллик ҳарбий ҳозирлиги ортидан ҳам, Толибон муаммосига ҳеч бир йўлда барҳам бера олмаган.\nТолибон ҳаракати АҚШ президенти этиб расман қасамёд келтиришидан бор-йўғи 5 кун ўтиб, шу йилнинг 25 январь куни Дональд Трампга очиқ мактуб билан чиққан, ундан яна бир бор Афғонистондан ўз қўшинларини олиб чиқиб кетиш ва ўз тарихидаги энг узоқ бу урушга чек қўйишини сўраган.\nҲаракат ўзининг очиқ мактуби якунида Америка Қўшма Штатлари янги президентини огоҳлантиришни ҳам унутмаган.\n"Агар, Америка кучлари Афғонистонни тарк этмай, "тинчгина" яшашларига йўл қўймайдиган бўлишса, ўзларига урушишдан бошқа чора қолмаслиги ва бу уларнинг "қонуний ҳақлари" бўлиши"ни баён қилганди.\nПрезидент Дональд Трамп ва маъмуриятининг бу очиқ мактубга муносабатлари имконли эмас.\nАммо ўзининг куни-кеча Афғонистон пойтахтида берган илк расмий матбуот анжумани чоғида АҚШ Мудофаа вазири Жеймс Мэттис Толибон мамлакат сиёсий ҳаётида иштирок этмоқчи бўлса, зўравонликлардан тийилиб, террорчиликка "йўқ", дейиши шартлигини баён қилган.\nХудди шунинг баробарида олдинда ўзларини "оғир" йил кутаётганини ҳам ошкора эътироф этганди.\nАфғонистон Толибон ҳаракати эса, аввалбошдан афғон тупроғида битта хорижий аскар қолса ҳам, ўзининг бирор бир томон билан тинчлик музокараларига бормаслигини айтиб келади.\nБошқа томондан, охирги пайтларда АҚШнинг давомий ҳозирлиги зиддига Россиянинг Афғонистон масаласида фаоллашуви кузатилган.\nБу йилги баҳорги амалиётига оид баёноти Россиянинг Афғонистон Толибон ҳаракати билан "яқинлашаётгани", қатор юқори мартабали АҚШ ҳарбийлари наздларида, уларни "қурол-яроғ билан таъминлаётгани"га оид хабарлар манзарасида эълон қилинган.\nАмерика томонининг айни мазмундаги даъволарини такрорий равишда рад этиб келаётган расмий Кремль эса, ўтган уч ойнинг ўзида афғон можаросига тинч йўл билан ечим топишга қаратилган минтақавий миқёсдаги бир неча босқич сулҳ музокараларига мезбонлик қилиб улгурган, аммо, ҳозирча, уларнинг бирортасида Толибон томони ҳозир бўлмаган.\nЭнг сўнггида таъкидлаш жоиз, агар, ўтган икки йилгиси билан қиёсланса, Афғонистон Толибон ҳаракатининг баҳорги амалиётига оид бу галги расмий баёноти ўн кунча кечикиб эълон қилинган.\nҲаракат ҳар икки гал ҳам биринчи бўлиб Афғонистоннинг Тожикистонга бевосита чегарадош ва стратегик жиҳатдан муҳим шимолий-шарқий Қундуз вилоятини нишонга олган, кенг кўламли, мувофиқлаштирилган ҳужумлар уюштириш, вилоят марказини маълум муддатга босиб олиш, афғон ва хорижий иттифоқ қўшинларини жиддий саросимага солиб қўйишнинг уддасидан чиққанди.\nУстига устак, толибларнинг бу йилги баҳорги амалиётларига оид эълонлари Афғонистоннинг аксарият Марказий Осиё давлатларига бевосита чегарадош қатор шимолий ва шимолий-шарқий вилоятларида хавфсизлик билан боғлиқ вазият жиддий издан чиқиб бораётган бир пайтга тўғри келмоқда.


Карантинда ҳам транспорт воситасини маст ҳолда...\n01.06.2020 07:42 0 1479\nҲозирги кунда Тошкент вилояти ИИББнинг 1 минг 500 зиёд ходимлари карантин тадбирларига жалб қилинган бўлиб, туну кун хизмат олиб бормоқда. Бу ҳақда ИИББ Ахборот хизмати хабар бериб ўтди.\nКеча, 31 май кун ўтказилган тадбирлар давомида фуқаролар томонидан карантин қоидаларини бузиш билан боғлиқ 1 722 та ҳолат қайд этилган бўлса, кеча 30 май куни 1 476 та ҳолат қайд этилган.\nШунингдек, икки кун давомида 3 113 нафар фуқаролар карантин қоидаларини бузмаслик юзасидан расмий огоҳлантирилган.\nКеча аниқланган ҳолатларнинг 400 га яқини Зангиота ва Қибрай туманлари ҳамда Ангрен шаҳрига тўғри келса, кечаги кунга ҳам Зангиота ва Қибрай туманлари ҳамда Чирчиқ шаҳри билан бирга 380 дан ортиқ ҳолатлар тўғри келади.\nЯна шуни алоҳида қайд этиш керакки жорий қилинган карантин тадбирлари биринчи навбатда ҳайдовчиларнинг ўзлари, қолаверса ҳар бир фуқаро саломатлиги учун бўлса, афсус буни ҳали ҳануз тушунмаётганлар кўпчиликни ташкил этмоқда.\nИИББ ЙҲХБ инспекторлари томонидан биргина кечанинг ўзида 141 нафар ҳайдовчи томонидан карантин қоидаларини бузиш аниқланган бўлса, ундан аввал 108 та бўлган. Транспорт воситасини ҳужжатсиз бошқариш бўйича бугун 463 та, кеча 265 та ҳолат аниқланган. Шунингдек, транспорт воситасини маст ҳолда бошқариш билан боғлиқ бугун 7 та кеча 15 та ҳолат аниқланган. Шу ва бошқа турдаги қоидабузарликлар билан карантин тадбирлари бошидан ҳозирги кунга қадар 15 560 та автотранспорт воситалари жарима майдонига жойлаштирилган.\nШунингдек, эрта 1 июнь кунидан бошлаб, Тошкент вилояти ИИББ ва ҳамкорликдаги ташкилотлар вакилларидан тузилган махсус гуруҳ томонидан карантин қоидаларига амал қилиш юзасидан, «қизил» тоифага киритилган ҳудудларда кучайтирилган рейд тадбирлари ўтказилади.\nҲурматли фуқаролар! Ўрнатилган чекловлар ва қоидаларга амал қилишингиз ўзингиз ва яқинларингиз, қолаверса ҳар бир фуқаро соғлигининг гаровидир. Карантин қоидаларига қатъий амал қилинг.\nАвто 28/04, 07:03\nИИО ходимининг қонуний талабини бажармаган ҳайдовчига нисбатан чора кўрилди


Таниқли публицист ва давлат арбоби, Шароф Рашидов ва Ислом Каримов даврида ҳукумат лавозимларида ишлаган Шароф Убайдуллаев “Озодлик” радиосига интервьюсида “1991 йилги сайловда Ислом Каримов эмас, балки Муҳаммад Солиҳ ютиб чиққани”ни очиқлади.\nБу очиқлама ҳукумат мулозимидан чиққани учун ҳам муҳим баëнот ва тарих учун қимматли билги сифатида қаралди. Аснода Каримовни кимлар қўллагани ҳам ўртага чиқди.\nСайловдан олдин Каримов Наманганда исломий кучларни тамсил қилган Тоҳир Йўлдош билан учрашгани акс этган видео мавжуд. Ундан Тоҳир Йўлдош дохил муллаларнинг Муҳаммад Солиҳни эмас, балки Ислом Каримовни қўллагани англашилади.\nЎша даврни хотирлаганлар муфтий Муҳаммад Содиқ Муҳаммад Юсуфнинг ҳам водийда масжидма-масжид юриб, Ислом Каримовга овоз беринг, деб тарғибот қилганини эслашди.\nҲатто СССР муфтийси бўлган Муҳаммад Содиқ Муҳаммад Юсуфнинг 1991 йил март ойидаги референдумда ва ундан олдин СССР халқ депуталигига сайланиш учун олиб борган сайловолди тарғиботида мустақиллик эмас, балки СССР тарафдори бўлгани эсланди.\nМазкур воқеалар қисман “Элтуз” сайтида ëритилди ва “Эрк” партиясининг кўплаб аъзолари тилидан ҳикоя қилинди. Бу эса Ўзбекистон жамиятида шахси ўта шиширилган собиқ совет мулласи Муҳаммад Содиқ Муҳаммад Юсуф шахсиятига шак келтириш, деб баҳоланди.\n“Элтуз”нинг Ирода исмли ўқувчиси бу ҳолатлар келтириб чиқарган саволларни жамлаб, овозли мактуб ўлароқ юборди.\n“Ассалому алайкум ва Рахматуллоху баракатух ҳайрли кун. Элтуз мен сизнинг яни, муҳолиф сиёсатчиларнинг жанрларидаги муҳолиф сиёсатчилар ёзган мақолаларни ва фикрларни, ўқиб, тинглаб бораман ҳамда, ўзимизни ўша давлат сиёсатчиларни ва сиёсатдан ҳабари бор инсонларни ёзган мақолаларини фикрларни ҳам бирдек тинглаб бораман. Чунки мен ҳолис бўлишни ва ҳолис фикрларни ўзим учун чиқариб олишни истайман. Сизнинг жанрингизда ўша Муҳаммад Солиҳга тарофдорлик бор ва бу ҳозирда давлат сиёсатчиларни фикрларида эса, ҳозирги амалдаги ҳукуматга тарофдорлик сезилиб туради ва мен у ҳар иккаласини ўртасидан ўзим учун энг тўғри ҳақиқатларни ажратиб олишга интиламан, ҳаракат қиламан. Ва Сиз айтган саводсизликдан сиёсий билимсизликдан қочишга интилиб келяпман ҳар доим. Менда бир савол туғилиб қолди мана, сиз айтасиз мен ўша ҳақиқатни ойдинлаштириб олишим учун сизга бир савол бермоқчиман. Сиз айтгансиз ўша Муҳаммад Солиҳ сайловда ютган ва лекин Ўша Каримов биринчи Президент, уни овозларини соҳталаштириб ўзи учун кўп овозлар қилган дегансиз. Лекин мана биз, диний лидерларимиз Шайх Муҳаммад Содиқ Муҳаммад Юсуф (Рахматуллох) ва бошқа ўша дин пешволари у, Муҳаммад Солиҳга овоз беришмаган. Ва Буни учун сизлар уни ёмон кўрасиз ҳамда ўша ҳукуматга сотилган ва шу каби, айбларни унга қўясиз Эрк партияси лидери Эрк партияси аъзолари ҳуллас, Шайхимиз (Рахмахуллох)ни ёмон кўрасизлар лекин, Муҳаммад Солиҳ ва Ислом Каримов ўз номзодларини қўйишганда, ўша Шайхимиз (Рахмахуллоҳ) уларга айтишган, “Сиз келинг иккингиз ва биз дин аҳилларига мусулмонлар учун нималар қилиб бера оласиз?” Деган саволни беришган ва биз шу борада суҳбат қилмоқчимиз дейишган. Ҳамда бунга Муҳаммад Солиҳни ҳам Ислом Каримовни ҳам чақиришган. Лекин бунга Муҳаммад Солиҳ келмаган ва Ислом Каримов келган у ўша масжидлар очиб бераман ҳайитларни байрам қилиб нишонлаймиз деб уларга айтган. Муҳаммад Солиҳни улар таклиф қилишган лекин у келмаган, Ва шунинг учун ҳам у Шайхимиз, бу Муҳаммад Солиҳга овоз бермаганлар Шайхимизни орқаларидан бошқа дин пешволари ҳам уларга овоз беришмаган. Энди ҳолис бўлиб айтинг нимага сизлар у кишини ёмон кўрасиз? Ҳозир мана Муҳаммад Солиҳни ҳам айби борлиги билинди. Шайхимиз сиёсатга иқтидорга интилишмаган. Лекин ўша иқтидорни мусулмонларга яратиб берадиган шароитларни, ҳисобга олиб овоз беришган”.\nИрода. 2020 йил.Апрель\n(Мактуб муаллифи имлоси ва орфографияси айнан сақланди)\n“Элтуз” овозли мактубни “Эрк” демократик партияси лидери Муҳаммад Солиҳга юборди. Жавоб куттирмади, балки кўплаб саволларга ойдинлик киритди.\nМуҳаммад Солиҳ воқеа юзасидан кўп тафсилотларни очиқлади:\n– Бир қизимизнинг дин олими раҳматли Муҳаммад Содиқ Муҳаммад Юсуф ҳақидаги саволларининг каминага оид қисмига мухтасар шаклда жавоб беришга ҳаракат қиламан.\nАввало, айтишим керак, Муҳаммад Содиқ Муҳаммад Юсуф билан шахсан таниш бўлганман. Жуда яқин дўст бўлмасак-да, доим бир-бирини ҳурмат қилган иккита мусулмон биродар мартабасида бўлганмиз.\nШахсан мен ҳеч қачон бу киши ҳақда ҳеч бир ерда унинг обрўсига путур етказадиган на ёзма, на-да оғзаки гап айтмаганман.\nШунга қарамай, бу қизимиз “Эрк”чиларнинг раҳматли муфтийга нисбатан салбий муносабатда эканини иддао этибди ва раҳматлининг нега Каримов тарафини олганини битта воқеа билан исботлашга уринибди.\nҚизимизнинг айтишича, муфтий президент сайлови олдидан сайловда қатнашаётган Ислом Каримов ва Муҳаммад Солиҳни “Президентликка сайлансангиз, мусулмонлар учун нима қиласизлар”, деб сўраш учун ёнига чақирибди.\nМуҳаммад Солиҳ бормабди. Қаримов эса раҳматли муфтий саволига “Сизларга масжидлар қуриб берамиз”, деб жавоб берибди. Шунинг учун ҳам у ўша сайловда Каримов тарафдори бўлган экан.\nБу қизимизга шуни айтишим керакки, бу ғирт ёлғон хабар.\nБиринчидан, муфтий давлат бошлиғини ҳеч қаерга чақира олмайди. Ҳатто мухолифат лидерини ҳам бирор жойга чақириш салоҳияти йўқ эди.\nФақат ҳамма билган бир ҳақиқат бор. 1991 йил декабрь ойида ўтган президент сайловида муфтий Муҳаммад Содиқ Муҳаммад Юсуф сайлов комиссиясининг фаол аъзоси эди. Сайловда биз ғалаба қилдик. Аммо Каримов ҳийла ва сохтакорлик билан сайлов комиссиясига катта тазйиқ ўтказиб, ғалабани ўзига ёздирди.\nРаҳматли муфтий бу ҳақсизликнинг бевосита гувоҳи бўлди. Каримов мазкур жиноятини ёпиш учун раҳматлининг обрўсидан максимум фойдаланди. Буни комиссия аъзолари шахсан эътироф этдилар.\nМуфтий жаноблари комиссияда Каримов фойдасига ташвиқотда асосий ролни ўйнади. Буни Ўзбекистоннинг ўша пайтдаги бутун сиёсий элитаси, бугунги президент Мирзиёев ҳам билади.\nМен буни бир мусулмон ўлароқ Муҳаммад Содиқ Муҳаммад Юсуфнинг юзига солмадим, унинг ислом дини тарғиботчиси сифатида атеизм ботқоғига ботган халқимизни қутқариш йўлида олиб бораётган ишлари ҳаққи бу қилган хатосини доим хаспўшладим.\nҲа, 1994 йил Муҳаммад Содиқ ҳам биз каби Каримов тарафидан тазйиққа учраб, Ўзбекистондан чиқиб кетишга мажбур бўлди. У ҳам биз каби укаси Мадамин билан Истанбулга келди. Ҳатто укаси Мадамин Мамаюсупов бир йилга яқин Истанбулда “эрк”чиларга ажратилган бинода, биз билан бирга истиқомат қилди.\n1. Ўша жойда мухолифатнинг бирлашган жабҳасини тузиш керак. “Эрк”, “Бирлик”, “Ёш демократлар”, “Тўмарис” ва бошқаларни айтиб, номни кўпайтириш керак. Конфедерация шаклида бўлса, бетарафроқ одамни координатор ёки бош котиб қилинса. Муҳими, биргаликда иш кўрилаётганини билдириш керак. “Адолат” ҳақида ўйлаш керак.\n2. “Адолат” партиясининг раҳбари Ш. Мирсаидов. Руслар қилибди. Менга ҳам хабарни Ш.М. номидан салом билан олиб келишди. Хабарчи ҳукумат одамлари Ш.М.ни табриклаб келганларини кўрибди. Раисдош И.Бўриевнинг президентликка номзод тайёрлаяпмиз, деб айтганини ўзим эшитдим.\n3. Насиҳатлар жонга теккандир. Аммо ҳеч ким билан уришмаслик керак. Дўстни кўпайтириш, душманни озайтириш керак… Агар хоҳласангиз, гаплашаман… Ҳеч бўлмаса, ёмонликдан сақланиш керак.\n4. Охирги пайтда “Эрк”дан бир нарса чиқмаяпти. Намоз билан мақолалар тайёрланмоқда, аммо одамни кўпайтириш керак. “Эрк” матбуот марказини тиклаш керак.\n5. Ҳукумат нима қилиб бўлса ҳам муҳожирларни қайтаришга ҳаракат қилмоқда. Менга яна одам юборишди. Ш.Мирсаидов ҳам одам юбориб, “Сизни нима қилиб бўлса ҳам қайтаришмоқчи, илтимос, келмай турсангиз”, дебди. Бунга ҳам қарши чоралар кўриш керак. Улар ҳаммани қайтариб олиб келиб ушлашни режа қиладилар.\n5. Ичкарида ҳозир кирилмаса ҳам зарур бўлганда ишлайдиган гуруҳлар тузиш керак. Менга айтилган гап ҳам шу.\n6. Тез-тез “Эрк”нинг пленуми бўлди, кенгайтирилган кенгаши бўлди, масалалар кўриб чиқилди, қарор қабул қилинди” каби гаплар чиқариб туриш керак. Катта таъсир қилади.\n7. Ўзингиз сиёсий бошпана олсангиз яхши бўлармиди…\nҲамма гаплар маслаҳат. Фикрлар бўлса, алмашилар. Асосий маслаҳат учун ҳам шулар керак.\nХато ҳар кимда бўлади. Бир қизимизнинг бизни иснод остида қўядиган саволи бўлмаганда эди, ўтмишда қолган бу воқеаларни жонлантиришга ҳам эҳтиёж қолмасди. Нима бўлганда ҳам, дину диёнат учун самимий ихлос билан хизмат қилган барча мусулмон биродарларимизга, жумладан, Муҳаммад Содиқ Муҳаммад Юсуфга ҳам Аллоҳдан раҳмат тилаймиз.\n2021 йил, Истанбул\ndata-title="Муҳаммад Солиҳ раҳматли собиқ муфтийнинг сайловдаги тутумига ойдинлик киритди" data-description="<!-- wp:paragraph --> <p>Таниқли публицист ва давлат арбоби, Шароф Рашидов ва Ислом Каримов даврида ҳукумат лавозимларида ишлаган Шароф Убайдуллаев “Озодлик” ..." data-image="https://eltuz.com/wp-content/uploads/2021/04/rasm4298192.jpg" data-url="https://eltuz.com/kundalik/217526/" data-services="facebook,odnoklassniki,twitter,telegram" data-counter="ig">


[1336-йил 9-апрел Кеш (ҳозирги Шаҳрисабз) шаҳри яқинидаги Хожа илғор қишлоғи (ҳозирги Яккабоғ тумани) - 1405-йил 18-феврал Ўтрор шаҳри, Самарқандда дафн этилган]\nТўлиқ исми Амир Темур кўрагоний ибн Амир Тарағай ибн Амир Бурқул бўлган бу буюк тарихий шахс ўрта асрнинг йирик давлат арбоби, буюк саркарда, кучли ва марказлашган давлат асосчиси, илм-фан ва маданият ҳомийсидир. Ёзма манбаларда у Темурланг, Европа адабиётида Тамерлан номлари билан таърифланади. Амир Темурнинг онаси Такинахотун бухоролик машҳур фақиҳ Тож аш-шариа (шариат тожи) тахаллуси билан машҳур бўлган Убайдулла ибн Масъуднинг авлоди (1350-йил вафот этган) эди. Унинг отаси Амир Тарағай барлос уруғининг оқсоқолиларидан бўлиб, Чиғатой улусининг эътиборли бекларидан ҳисобланган. Унинг аждодлари эса Чиғатой саройи мулозимлари қаторидан ўрин тутган. Улар Кеш ва Насаф вилоятида ўз мулкларига эга бўлган ва бу юртда ҳокимлик қилган. Шу боисдан Амир Темурнинг отаси Амир Тарағайбек ҳам йилда бир маротаба Или дарёси бўйида хон томонидан чақириладиган эл-юрт бек ва бийларининг умум қурултойига таклиф этилар ва бундай йиғинларда қатнашарди. Амир Темурнинг ёшлиги она юрти Кешда кечди. Етти ёшга тўлгач, отаси уни ўқишга беради. У ёшлик чоғлариданоқ чавандозлик ва овга ишқибоз бўлиб, камондан нишонга ўқ узиш, от чоптириш турли машқ ва ҳарбий ўйинлар билан машғул бўлишни ёқтирар эди. Шу аснода Амир Темур тулпорларни саралаб ажрата оладиган моҳир чавандоз ва довюрак баҳодир сифатида вояга етади. Унинг атрофида болаликдаги дўстлари ва мактабдошлари тўпланишиб, биргаликда машқ қилар, мусобақаларда иштирок этишар, аста-секин навкар бўлишиб, ҳарбий гуруҳга бирлашиб шакллана боришади. Бу гуруҳ орасида Аббос Баҳодир, Жаҳон Шоҳбек, Кимори Иноқ, Сулаймон Шоҳбек, Сайфуддинбек ва бошқалар бўлган. Кейинчалик улар Амир Темурнинг сафдошларига айланиб, унинг қўшинида лашкарбошилик даражасига кўтарилганлар. Амир Темур табиатан оғир, босиқ, теран фикрли ва идрокли, самимиятни тезда фаҳмлаб оладиган инсон бўлган. Шу туфайли ўспиринлик чоғларидаёқ тенгқурларидан садоқатли дўстларни атрофга жалб қила олган. Ўзининг илк ҳарбий фаолиятини Амир Темур қўл остидаги навкарлари билан айрим вилоят амирларига хизмат қилишдан бошлаган. Уларнинг ўзаро курашларида маҳорат ва олийҳимматлик Амир Темурнинг шуҳратини ошириб, унинг донғи бутун Қашқадарё водийси, хусусан Кеш вилоятига ёйилган.\nАмир Темур ақл-заковати, шижоати ва жасорати тўғрисидаги шуҳрат уни Мовароуннаҳрнинг нуфузли амирларидан аввал Жоку Барлос, сўнгра Амир Қазоғон (1346-1358) билан яқинлаштирган. Отаси Амир Темурни аввал (1352) Амир Жоку Барлоснинг қизи Турмиш Оғога уйлантиради. 1362-йилда Амир Темур Қазоғоннинг набираси, Амир Ҳусайннинг синглиси Улжой Туркон Оғони ўз никоҳига олади. Кейинги никоҳ туфайли Балх амири билан боғланган қариндошлик алоқалари шубҳасиз Амир Темур билан Амир Ҳусайн ўртасидаги иттифоқни юзага келтирди ва Мўғулларга қарши жиддий кураш бошланди.\nАмир Темурнинг Мовароуннаҳрни бирлаштириш йўлидаги дастлабки ҳаракати ХИВ асрнинг 60-йиллар бошларидан бошланган. ХИВ асрнинг 50-йиллари охирида Мовароуннаҳрда амирларнинг ўзаро кураши кучайиб, Амир Қазағон ўлдирилди. Оқибатда мамлакатда сиёсий парокандалик вужудга келиб улус бир қанча мустақил бекликларга бўлиниб кетади. Еттисув ва Шарқий Туркистонда ҳукмронлик қилаётган мўғул хонлари Мовароуннаҳрдаги сиёсий вазиятдан фойдаланиб, бу ерда ўз ҳокимиятини ўрнатишга ҳаракат қиладилар. Жета хонларидан Туғлуқ Темур ва унинг вориси Илёсхўжа 1360-1361, 1365-йилларда Мовароуннаҳрга бир неча бор бостириб кирадилар. Бироқ Мовароуннаҳр аҳолиси моғулларга қарши курашга журъат эта олмайдилар. Кеш вилоятининг ҳукмдори Ҳожи Барлос Хуросонга қочади. Мана шундай оғир паллада Амир Темур майдонга киради. Кучлар тенг эмаслигини ҳисобга олган Амир Темур 1360-йилнинг бошида Туғлуқ Темур томонидан Кешга юборилган беклар билан келишади. Шароит тақозоси билан хон хизматига ўтиб, унинг ёрлиғи билан ўз вилоятининг доруғаси этиб тайин этилади. Бироқ, кўп ўтмай Мовароуннаҳрнинг ҳумдори этиб тайинланган Илёсхўжа билан Амир Темур муросаси келишмай қолиши натижасида 1361-йилнинг охирида мамлакатни тарк этиб, Хоразмга йўл олади. У ерда амир Ҳусайн билан учрашади ва моғулларга қарши курашда икковлон бирлашиб, куч тўплашга киришади. Дастлаб улар, Туғлуқ Темурхоннинг фармонига биноан Амир Темурни таъқиб қилишга киришган Хива доруғаси Тўқол (Таваккал) билан жанг қилдилар. Сўнгра 1362-йилнинг кузида Сеистонда вилоят ҳукмдори Малик Қутбиддиннинг тарафида туриб, мекронийлар билан бўлган тўқнашувда, Амир Темур ўнг кифти ва ўнг оёғидан жароҳатланди. Ниҳоят, Илёсхўжа бошлиқ Жета лашкалари билан бир неча марта жанг қилиб, мўғулларни Мовароуннаҳр ҳудудидан 1364-йил охирида қувиб чиқаришга муваффақ бўлади. Бироқ, Илёсхўжа 1365-йили баҳорида Туркистон устига қўшин тортади. Тошкент ва Чиноз ўртасида содир бўлган “Лой жанги”да амир Ҳусайннинг ҳиёнати оқибатида Амир Темур қўшинлари мағлубиятга учрайди.\nСамарқандни ўз қўлига олган мўгулларга қарши халқ кўтарилиб, шаҳар мудофасини ўз қўлига олган сарбадорлар моғулларни мамлакатдан бутунлай ҳайдаб чиқарди. Бундан хабар топган амир Ҳусайн томонидан сарбадорлар бошлиқлари қатл эттирилади. Натижада, 1366-йили амир Ҳусайн Мовароуннаҳрда ҳокимиятни ўз қўлига олади, аммо кўп ўтмай амир Ҳусайн ва Амир Темур ўртасидаги муносабат кескинлашиб очиқдан-очиқ низога айланади. Улар ўртасида 1366-70-йилларда бир неча бор тўқнашувлар бўлиб ўтади. Амир Ҳусайнга қарши Балхга йўл олаётган Амир Темур Термиз яқинига келганда маккалик шарифлардан Саййид Барака Амир Темур фаолиятини қўллаб қувватлаб, унга олий ҳокимият рамзи катта ноғора – табл билан ялов - байроқ тортиқ қилади. 1370-йили 10-апрелда Балх шаҳри Амир Темурга таслим бўлади. Амир Ҳусайн қатл этилади. Бу ғалабадан сўнг Амир Темур чингизийлардан бўлган Қозонхоннинг қизи Сароймулкхонимни ўз никоҳига олади ва “кўрагон” унвонини олишга муяссар бўлади. Гарчи салтанат тахтига, анъанага кўра дастлаб номигагина Суюрғатмиш (1370-1388), сўнгра унинг вафотидан кейин Султон Маҳмуд (1388-1402) ўтқазилган болса-да, амалда марказий ҳокимиятни Амир Темурнинг ўзи бошқарар, вилоятлардаги ҳокимиятни ўғиллари, набиралари ва яқин амирлари орқали идора қиларди.\n1372-йилда Амир Темур Хоразмга юриш қилиб, уни эгаллайди. Бироқ тарихий воқеаларнинг тақозоси билан Амир Темур Хоразмга беш марта ҳарбий юриш қилди. Хоразм 1388-йилда узил-кесил Темур давлатига қўшилди. Амир Темур Мовароуннаҳр ва Хоразмда тарқоқлигига ва ўзаро низоларга зарба бериб, Сирдарё воҳасидан то Орол денгизигача бўлган ерларда яшовчи халқларни ягона давлат тасарруфида бирлаштиради. Амир Темур давлатига Моғилистон давлатининг доимий ҳужумини бартараф этиш учун йигирма йил (1371-1390) мобайнида Моғулистонга етти марта юриш қилиб, Мўғул ҳукмдорлари Анқотўра ва Қамаруддин устидан ғалаба қозонди. Шу зайлда Амир Темур Мовароуннаҳр ва Хоразмда ҳукм сурган тарқоқликка, ўзаро низо ва Мўғулистон томонидан бўлиб турган тазйиққа чек қўйди. Соҳибқирон бу билан қаноатланмай, қўшни давлатлар устига юриш қилиб, уларни ўзига бўйсундириш ва марказлашган буюк салтанат барпо этишни ўз олдига мақсад қилиб қўйди. Соҳибқирон ҳарбий юришни Хуросондан бошлайди. 1381-йили Амир Темур Ҳиротни эгаллайди. Сарахс, Жом ва Қавсия шаҳарлари жангсиз таслим бўлади. 1381-1384-йиллар давомида Эроннинг катта қисми бўйсундирилади. Аввал (1381) Калот, Туршиз ва Сабзавор, кейин (1383) Сеистоннинг Зиреҳ, Зова, Фараҳ ва Буст қалъалари, 1384-йилда эса Астробод вилояти ва Озарбайжоннинг Омул, Сори, Султония ва Табриз шаҳарлари бўйсундирилади. Амир Темур Эрон, Озарбайжон, Ироқ ва Шом (Сурия) устига уч марта лашкар тортди.\nБу юришлар тарихда “уч йиллик”, ”беш йиллик”, “етти йиллик уруш”лар номи билан машҳур. Уч йиллик (1386-1388) ҳарбий юришлар оқибатида Жанубий Озарбайжон, Ироқнинг шимолий қисми, Гуржистон ва Ван кўли атрофидаги ерлар эгалланди. Амир Темур шу билан бирга шимоли-ғарбдан, яъни Олтин Ўрда томонидан бўлаётган тазйиққа барҳам бериш мақсадида Тўхтамишга қарши уч марта қўшин тортади. 1389-йилда Дизакнинг Аччиқ мавзеида, 1391-йили Қундузча жангида, 1395-йил Тарак дарёси бўйидаги жангларда ғалаба қозониб, душман қўшинини тор-мор этди. Амир Темурнинг Тўхтамиш устидан қозонган ғалабаси, фақат Ўрта Осиё учун эмас, балки бутун Шарқий Европа, шунингдек Рус князликлари учун ҳам буюк аҳамият касб этган эди. Шундан сўнг, Амир Темур Эрон, Озарбайжон, Ироқ, Шом (Сурия) устига уч марта аскар тортади. У беш йиллик (1392-1396) уруши давомида Ғарбий Эрон, Ироқи Ажам ва Кавказни эгаллайди. Амир Темурнинг Ҳиндистон устига қилган ғазовоти (1398- май- 1399-йил март) қарийб ўн бир ой давом этади. Ҳиндистондан у катта ўлжа, шу жумладан 120 та жанговар филлар билан қайтади. Ўлжаларнинг бир қисми қўшинга тарқатилиб, қолгани Самарқанд ва Кеш шаҳарларида олиб борилаётган қурилишларга ишлатилади. 1399-1404-йиллардаги етти йиллик уруш, энг шиддатли ва энг йирик жанглардан бўлиб, унинг оқибатида Шомнинг Халаб, Кумис, Баалбек, Димишқ (Дамашқ) каби йирик шаҳарлари ва Ироқи Арабнинг Убулистон ўлкаси билан Бағдод, шунингдек Туркиянинг каттагина қисми фатҳ этилади. Натижада икки буюк саркарда: Соҳибқирон Амир Темур билан султон Боязид Йилдиримларнинг тўқнашуви муқаррар бўлиб қолади. Чунки тобора кучайиб бораётган бу икки туркий давлатларнинг ҳар бири иккинчиси учун ниҳоятда кучли рақибга айланган эди. Бир томондан, Европа ритсарларига қақшатқич зарба бериб, Болқон ярим ороли бўйлаб, ғарбга томон ўз ҳудудларини кенгайтираётган Усмонлилар давлати учун Амир Темурнинг марказлашган кучли давлатини қарор топиши қанчалик хавфли туюлса, Кичик Осиёда барпо этилган қудратли Усмонлилар давлатининг кучайишидан Амир Темур ҳам шунчалик манфаатдор эди. Амир Темур ҳаёт-мамот йўлида Боязид Йилдирим билан бўладиган жангга қарийб икки йилдан ортиқ тайёрланади. Ниҳоят Румга юзланиб, аввал Қамоҳ қалъасини фатҳ этади, сўнгра Анқара шаҳрини қамалга олади. Амир Темур билан Султон Боязид қўшинлари ўртасидаги сўнгги ва ҳал қилувчи жанг 1402-йил 20-июлда Анқара яқинида Чибукобод мавзеида содир бўлади. Бу жанг тарихда “Анқара жанги” номи шуҳрат топади. Уч кун давом этган бу жангда Амир Темур ғалаба қозонди. Амир Темур Усмонли турклари давлатини сақлаб қолди ва Боязид ворисларига мурувват қўлини чўзди.\nШундай бўлса-да, Боязид устидан қозонилган буюк ғалаба билан Амир Темурни Франсия қироли Карл ВИ (1380-1422), Англия қироли Генрих ИВ (1399-1413) ҳамда Кастилия ва Леон қироли Генрих ИИИ (1390-1407) табриклаб, унга ўз муборак номаларини юбордилар. Чунки Соҳибқирон эндигина уйғонаётган Европага улкан хавф солиб турган Усмонли турклар давлатига зарба бериб, бутун Европанинг халоскорига айланган эди.\nКичик Осиёдан Самарқандга қайтган Амир Темур 1404-йилнинг 27-ноябрида 200 минг қўшин билан Самарқанддан Хитой сафарига чиқди. Бироқ Хитой устига юриш Амир Темурнинг тўсатдан вафот этиб қолиши (1405-йил 18-феврал) туфайли амалга ошмай қолди. Тарихий маълумотларга қараганда, Амир Темур вафот этганда, унинг хотинларидан тўртаси – Сарой Мулк хоним, Туман оғо хоним, Тукал хоним ва Руҳ Парвар оғо хонимлар ҳали ҳаёт эдилар. Шунингдек, Амир Темур вафот қилган вақтда ундан икки ўғил, 19 невара ва 15 чевара, жами 36 шаҳзода ҳаёт эди. Булардан ташқари соҳибқироннинг кичик қизи – Султон Бахт бегим ва катта қизи – Оғо бегимдан туғилган ўгил – Султон Ҳусайн Мирзо номли невараси ҳам бор эди. Тарихий маълумотларнинг далолатича соҳибқирон Амир Темур ўн саккиз марта уйланган. Бундан ташқари у 22 нафар хос канизакларини ҳам ўз шабистонига маҳрам қилган.\nАмир Темур ҳаётлик давридаёқ унинг ҳарбий санъати ва давлат бошқариш услубига бағишланган махсус асар яратилиб, у “Темур тузуклари” номи остида шухрат топади. Бу асар шахсан Темурнинг оғзидан ёзиб олинган деб ҳисобланади. Унда давлатни бошқаришда кимларга таяниш, тожу тахт эгаларининг йўналиши ва вазифалари, вазир ва қўшин бошлиқларини сайлаш, сипоҳларнинг маоши, мамлакатни идора этиш тартиби, давлат арбоблари ва қўшин бошлиқларининг бурчи ва вазифалари, амирлар, вазирлар ва бошқа мансабдорларнинг тожу-тахт олдида кўрсатган алоҳида хизматларини тақдирлаш тартиби ва бошқалар хусусида баён этилади. Амир Темур турк, араб ва эронликлар тарихини чуқур билган. Амалий жиҳатдан фойда келтира оладиган ҳар қанқа билимни қадрлаган. У давлат ишлари учун ҳамма нарсанинг фойдали томонларини олишга ҳаракат қилган. Амир Темур ҳаётлиги чоғида салтанатни асосан тўрт қисм (улус)габ ўлиб, ўғил, набираларига тақсимлаб берган: Хуросон, Журжон, Мазондарон ва Сейистон (маркази Хирот) Шоҳрухга, Ғарбий Эрон, Озарбайжон, Ироқ ва Армонистон (маркази Табриз) Мироншоҳга, Форс, яъни Эроннинг жанубий қисми (маркази Шероз) Умаршайхга, Афғонистон ва Шимолий Ҳиндистон (маркази Ғазна, кейинчалик Балх) Пирмуҳаммадга суюрғол қилиб берилган. Амир Темур давлати ўзига хос тартиб қоидаларга асосланган ҳолда идора қилинган. Амир Темур асос солган бу давлат Хуросон ва Мовароуннаҳрда ХВИ аср бошигача мавжуд бўлиб, Шайбонийхон томонидан тугатилган. Амир Темур имом Саййид Баракани ўзининг пири деб билган. Саййид Барака Темур қилич билан ниманики қўлга киритган бўлса, шуларни тоат-ибодат ҳамда ватволар бериб, дугўйлик билан мустаҳкамлаб беришга ҳаракат қилади.\nАмир Темур ҳақидаги биринчи китоб 1553-йили Флоренсия (Италия)да чиққан. Италиялик олим Перондини қаламига мансуб бошқа шу асрда испан тарихчиси Перо Мексиканинг “Буюк Темур тарихи” деган асари ҳам чоп этилди. 1582-йили Севилияда машҳур Испания элчиси Клавихонинг “Есдаликлар”и нашрдан чиқди. Инглиз драматурги Христофор Морлонинг “Буюк Темур” деган саҳна асари ҳам шу асрда яратилди. Шўролар тузуми даврида Амир Темур шахси ва фаолиятига адолатсизлик билан ёндашилиб, бир ёқлама баҳо бериб келинди. Ўзбекистон Мустақилликка эришганидан сўнг, бундай қарашларга барҳам берилди. Ўзбекистоннинг биринчи президенти Ислом Каримов сай-ҳаракати билан Амир Темурнинг жаҳон тарихида тутган ўрни ўз жойига қўйила бошлади. Ўзбекистонда унинг фаолиятини ўрганишга ва уни оммалаштиришга кенг йўл очилди. “Соҳибқирон Амир Темур шахси унинг аждодлари бўлмиш фақат бизнинг эма, балки минтақамиздаги барча халқларнинг бутун маърифийинсониятнинг бойлиги”га айланди (И. Каримов). Унинг номи Ўзбекистонда абадийлаштирилди. Кўплаб шаҳар ва қишлоқлардаги шоҳ кўчалар, майдонлар, жамоа хўжаликлари, мактаблар, кинотеатрлар ва бошқалар унинг номи билан аталди. Ислом Каримов ташаббуси ва раҳномалигида Тошкент, Самарқанд, Шаҳрисабз ва бошқа шаҳарларнинг марказий майдонларида Амир Темурга ҳайкал ўрнатилди. Тошкентдаги Амир Темур ҳиёбонида Темурийлар даври музейи барпо этилди (1996), “Амир Темур” ордени таъсис этилди (1996) ва Халқаро Амир Темур жамғармаси ташкил қилинди (1995). Тошкент, Самарқанд ва хорижий мамлакатларда ЮНЕСКО раҳбарлигида ҳазрат Соҳибқирон таваллудининг 660 йиллиги кенг нишонланди (1996). Амир Темур ҳақида икки қисмдан иборат бадиий филм, спектакллар ва шеърий ҳамда насрий асарлар яратилди.


Qalampir.uz | “Жусан” да олиб келинган 14 нафар шахс устидан суд бошланди\nОлам\t22 Октябрь 12:15 2531\nҚозоғистон пойтахти Нур Султонда Суриядан қайтган 14 нафар қозоғистонликнинг иши бўйича суд жараёни бошланди. Бу ҳақда Nur.kz хабар бермоқда.\nУларнинг барчаси Қозоғистонда тақиқланган ИШИД террорчилик ташкилоти тарафдорлари сифатида содир этилган оғир жиноятларда айбланмоқда.\nИш материалларига кўра, судланувчилар "Жусан" махсус операцияси пайтида ўз Ватанларига қайтарилган. Тахминларга кўра, улар "ИШИД" террорчилик ташкилоти сафида бўлган.\nНашрнинг хабар беришича, қозоғистонликлар террорчилик фаолиятида айбланмоқда ва улар террорчилик ҳаракатини ёллаш ва ташвиқот билан шуғулланган. Судланувчилардан бири ҳозирда касалхонада ётоқда. У видеоконференциялар орқали ушбу жараён иштирокчиси бўлди.\nТаъкидлаш жоизки, бир неча босқичда ўтказилган "Жусан" махсус операцияси давомида 595 қозоғистонлик қайтарилган. Уларнинг 400 дан ортиғи вояга етмаганлардир.\nҲозирда 10 нафар эркак ва 5 аёл террорчилик ташкилотида қатнашгани учун турли муддатларга ҳукм қилинган.\nҚозоғистонда 14 нафар ишидчи\nҚозоғистонда СССР паспорти билан 30 йил қулликда Карталардан пул ечувчи фирибгарлар фош бўлди Қозоғистонда блогерларнинг ягона рўйхати яратилмоқда Жўрабек Қозоғистонда чемпионга айланди Таразда 24 ёшли жинсий зўравон қўлга олинди Йўллар сифатини жамоатчилик назорат қилади\n13 Нобярь 11:40 30485\n11 Нобярь 11:55 19765\n12 Нобярь 08:33 19420\n12 Нобярь 22:03 17092\n11 Нобярь 16:52 13694


1817 Хокимият Баяутского района 10/01/2019 25/01/2019 0\nбиринчи марта - март ойида;\nиккинчи марта - 1 октябрдан 31 ноябргача ўтказилсин.\n1-иловага мувофиқ, жисмоний ва юридик шахсларга тегишли бўлган транспорт воситаларини 2019 йилги мажбурий техник кўригини ўтказиш жадвали 2-иловага мувофиқ тасдиқлансин.\n5.Ўзбекистон Республикаси Вазирлар Маҳкамасининг 2003 йил\n31 январдаги 54-сонли “Транспорт воситаларини мажбурий техник кўрикдан ўтказиш тартиби тўғрисидаги Низомини тасдиқлаш ҳақида”ги қарори 3-банди талабларидан келиб чиқиб, шаҳар мудофаа бўлими, шаҳар ички ишлар бўлими ва Миллий хавфсизлик хизмати ҳарбий бўлинмалари транспорт воситалари мажбурий техник кўриклари ўз юқори ташкилотларининг қарори ва иш режаси асосида амалга оширилиши назарда тутилсин ҳамда туман ҳокимининг 2017 йил 17 март кунидаги № 723-сонли қарори бекор қцилинсин.\n6. Барча турдаги автомототранспорт воситалари тасдиқланган жадвал асосида махсус гувоҳномага эга бўлган диагностика марказидан текширилгандан сўнг техник кўрикдан ўтказилиши белгилаб қўйилсин.\n7. Мажбурий техник кўрик давомида комиссия таркибида иш олиб борган ҳодимларнинг доимий иш жойларидаги ойлик иш ҳақлари сақланиб қолинсин.\n8. Мазкур қарорнинг ижросини назорат қилиш туман ҳокимининг ўринбосари А.Акбутаев зиммасига юклатилсин.


13:28 / 16.10.2018 9690\n30 ёшида Жефф Безос Уолл-стритдаги сердаромад ишини ташлаб, китоблар савдоси билан шуғуллана бошлади. Бугун у – сайёрадаги бадавлат одам ва медиамагнат.\nRelentless компанияси ҳақида эшитганмисиз? Қизиқ таржима қилинганида “шафқатсиз” маъносини берадиган номга эга ташкилот нима билан шуғулланиши мумкин. Ҳайрон қоласиз, бироқ бу компанияни биласиз. Браузерингизга relentless.com деб ёзинг. Бу корпорация эгасини танишингиз аниқ. Бу Жефф Безос – дунёдаги бадавлат одам ва Amazon онлайн компаниясининг асосчиси.\nБезос 1964 йилда Нью-Мексико штатида туғилган. Унинг онаси бор-йўғи 17 ёшда эди. Тўрт йилдан сўнг у Жеффнинг отаси билан ажрашиб, тез орада Майк Безосга турмушга чиқади. Майк Безос кичик Жеффрига ўз фамилиясини берди.\nМактабда Безос аълочи ўқувчилардан эди. Уни тугатиб, Принстонга ўқишга кирди. Дастлаб физикага қизиқарди, бироқ тез орада информатика ва инжиниринг уни ўзига жалб этди. Институтни тугатиб, Безос Уолл-стритда ишлай бошлади. У ерда ўзининг бўлажак рафиқаси, Принстон битирувчисини учратди. Маккензи Безос Принстонда адабиётни ўрганарди. Унинг севимли китобларидан бири – Кадзуо Исигуронинг “Куннинг якуни” асари Amazon топ-менежерларига ўқиш учун тавсия этилади.\n30 ёшида Жефф ишдан кетди ва Вашингтон штатидаги Сиэтл шаҳрига кўчиб ўтди. У ерда ўз бизнесини очишга қарор қилди.\nКейин нима бўлгани ҳаммангизга аён. Amazon компаниясининг бошқа компаниялардан устунлик жиҳатлари бор эди. Компания китобларни рақобатчиларига қараганда арзонроқ сотарди. Унинг муваффақият сири нимада? Барча харидлар интернет орқали амалга оширилишида. Дастлаб компания жуда сирли эди. Ҳеч ким унда нечта ходим ишлаши, омборхоналари қаерда жойлашганини билмас эди. Вақт ўтиши билан компания ҳам, Безос ҳам омма орасида машҳурликка эришди.\nЎтган йили Amazon компанияси маҳсулотлар ритейли бозорига кириш мақсадида Whole Foods озиқ-овқат тармоғини 13,7 млрд долларга сотиб олди. Мижозлар хулқ-атворини таҳлил қилишга қурилган компания учун таомларни хуш кўриш борасидаги маълумотлар алоҳида қимматга эга. Бундан ташқари, маҳсулотларни сотиш ҳам қийин эмас.\nAmazon капитализацияси 1 трлн долларга яқинлашгани сайин Жефф Безос “сояга ўтиш”ни бошлади. Хусусий космонавтика лойиҳаси Blue Origin’га жуда жиддий қарайди. Фазовий лойиҳалардан чалғимаслик учун Amazonнинг ритейлдаги лойиҳалари бошқарувини ўзга кишиларга ишониб топширган.


Артём Филипосян муҳим баҳс олдидан фикр билдирди\n24 июнь, 08:53\nБугун “Сўғдиёна” ОФК Кубогидаги иштирокини бошлайди. Илк бор бу мусобақада қатнашаётган жиззахликлардан умидимиз катта.\nЖамоа сафидаги тажрибали ўйинчилардан бири Артём Филипосян 2011 йили “Насаф” билан ОФК Кубогини ютганини билсангиз керак. У энди “Сўғдиёна” сафида фаолиятида иккинчи бор мазкур турнирда қатнашади. Қирғизистоннинг “Нефтчи” жамоасига қарши баҳс олдидан Филипосян шундай деди:\n“Тайёргарлик яхши бўлди. Ҳаммамизда кайфият яхши. Тожикистонга келишдан олдин Тошкентда сунъий майдонда 10 кун тайёргарлик кўрдик ва шуғулландик. Насиб бўлса, Ўзбекистон шарафини муносиб ҳимоя қилишга ҳаракат қиламиз”.


Бахтиёр Ашурматов: Гол урмасдан ғалаба қозониб бўлмайди\n25 ноябрь, 2020, 17:37\nТеглар:Бахтиёр Ашурматов | Қўқон-1912\nҚўқонликлар яна ютқазди.\nCoca Cola Суперлиганинг 24-туридан ўрин олган “Қўқон-1912” – “Локомотив” учрашувидан кейинги матбуот анжуманининг иккинчи қисмида мезбонлар бош мураббийи Бахтиёр Ашурматов қатнашди ва ўзининг ўйин ҳақидаги фикрларини билдириб ўтди.\n- Афсуски, охирги ўйинларда вазиятлардан фойдаланишда оқсаяпмиз. Кўплаб вазиятлар яратяпмиз, бироқ гол ура олмаяпмиз. Табиийики, гол урмагач, ғалаба қозониб бўлмайди. Бугун балки таркиб танлашда бироз адашдим, деб ўйлайман. Биринчи бўлимда майдон марказини рақибга бериб қўйдик. Ҳимояда ҳам хатоларга йўл қўйдик. Гол ўтказворганимиздан сўнг, йигитлар ҳисобни тенглаштириш ва ғалаба қозониш учун астойдил ҳаракат қилдилар. Бироқ яратилган вазиятлардан голларни кирита олмаганимиз бизга қимматга тушди. Шундай бўлса-да, футболчиларимиз майдонда борларини бериб ўйнамоқда. Бунинг учун уларга раҳмат айтаман. Агар йигитлар шу тарзда ўйнаса, чемпионатни муносиб тарзда якунлай оламиз.\n“Локомотив”ни бугунги ғалаба билан табриклайман. “Пахтакор” билан ўйинда афсуски, Аваз Маматхўжаевни майдонга тушира олмаган эдик. Мурод Холмуҳаммедов қанотда яхши ҳаракат қилганди. Бугун ҳам Холмуҳаммедов майдонда катта ҳажмдаги ишни бажариб берди. Ўз майдонимизда тўп сурганимиз сабабли бугун ҳужумкор ярим ҳимоячи Музаффар Музаффаровни майдонга туширгандим


Куман ёки Сетьен: қайси бири “Барса”га мос? - barcafans.uz - "Barselona" muxlislari sayti\nЭрнесто Вальверденинг “Барселона”даги келажаги Қирол Кубогидан кейин янада ойдинлашиб бормоқда. Яъни унинг кейинги мавсумда каталонияликлар бошқарувида қолиш учун ўзига берилган сўнгги имкониятни ҳам йўққа чиқаргандек. Гарчи уни клуб президенти ва етакчи футболчилар қўллаб-қувватлаётган бўлсада, мухлисларнинг кўпчилик қисми бир овоздан уни мураббийликдан кетишини истамоқда.\nАввал у ЕЧЛнинг ярим финалида ҳудди “Рим сценарийси”дагидек “Ливерпуль”дан уч голлик йирик фарқни сақлаб қолишни эплай олмади. “Олтин дубль” учун курашда эса “Валенсия” тўсиғидан ўта олмади. Шу тариқа клуб раҳбарияти барибир ўзига янги мураббий қидиришни бошлаши ортга сурилмайдиган кўринади.\nВальверденинг ўрнига бир қатор номзодлар бор албатта. Клубнинг собиқ сардори Хави, “Орзулар жамоа”сининг бир қисми бўлган Рональд Куманлар билан бир қаторда “Барса”нинг собиқ ҳимоячиси Лоран Блан ва “Бетис” устози Кико Сетьенлар ҳам рўйхатда бор. Сўнгги вақтда бу рўйхатга “Аякс” билан Европада шов-шув кўтарган Эрик Тен Хаг ҳам киритилди.\nХавининг ёрдамчи мураббий бўлиб келиши кутилмоқда. Ёшлардан муносиб жамоа тайёрлай олган Тен Хаг эса ҳали гранд клубда ишлаш тажрибаси йўқлиги туфайли унинг имконияти анча паст баҳоланмоқда.\nБлан эса анча пайтдан бери “ишсиз” қолгани ва унинг ўйин услуби “Барса”га мутлақо мос тушмаслиги сабабли унга ҳам эшик берк.\nШу тариқа жиддий номзодлар мақомида Куман ва Сетьен қолмоқда. Албатта мос келадиган бошқа кўплаб мураббийлар бор. Жозе Моуриньо ва Жованни Ван Бронкхорст ҳам каталонияликларни бошқариши мумкин. Бироқ фаворитлар юқорида тилга олинган икки мутахассис бўлиб қолмоқда.\nРональд Куман яқинда Голландия термаси бошқарувига ўтди. Унгача у “Эвертон”да омадсизликка учрашга ҳам улгурди. Голландиялик мураббий термадаги дебютини анча муваффақиятли тарзда бошлай олди. Унинг анча ёшарган Голландияси кимсан Германия, Франция ва Португалияни “ер тишлатди”.\nКуман одатда 4-2-3-1 ўйин схемасидан фойдаланади. У ўзи қўл остида ўйнаган устозлари Йохан Круйфф ва Луи Ван Галдан анча илҳомлангани турган гап. Унинг услуби ҳам тўпга эгалик қилишга асосланган. Фарқи унинг ҳимояси анча мустаҳкамлигида.\nУ футболчиларидан қарши ҳужумларни йўққа чиқаришни талаб қилади. Буни “Саутгемптон” билан ўйнаб анча тажриба орттирди.\nКуман боз устига ёшларни кашф қилишни билади. Унинг қўли остида муваффақиятларга эришган кашфиётлар талайгина. Энг ёрқин намунаси сифатида Златан Ибрагимовични кўрсатишимиз мумкин. “Аякс”да порлаган Златан кейинчалик “Барса” ва “Интер”да ҳам анча муваффақиятли фаолият олиб борди.\nКуманнинг бошқа “юлдузлар”ига Рафаель Ван Дер Варт ва Стефан Де Врейни айтишимиз мумкин. Круйффнинг шогирди анча ақлли трансферларни қилиш билан ҳам мақтана олади. “Саутгемптон”да Ваньяма, “Аякс”да Максвеллнинг трансфери анча омадли чиққан.\nАммо у “Барса”нинг анъанавий 4-3-3 ўйин услубини ёқтирмайди. Бундай схемада у Голландия термасида яхши натижа кўрсата олмади. “Лолалар юрти” вакиллари билан тузган шартномаси ҳам 2022-йилда якунига етади. Бу уни олиб келиш анча қимматга тушишини англатади. Қолаверса, эндигина ўзини топиб бораётган мутахассис ҳам дарровгина рози бўлмаслиги аниқ.\nЯна бир номзод Кике Сетьен эса “Бетис” билан революцияни амалга оширди. Унинг бошқарувида “Бетис” испан футболида “чақилмас ёнғоқ”қа айланди.\nБиринчи мавсумида Сетьен “Бетис” билан Ла Лиганинг 6-поғонасини банд қилди. Ундан олдинги 15-ўринни якунлаган жамоа учун анча жиддий яхшиланиш ҳисобланади. Бу мавсумда улар бундай натижани такрорлашнинг уддасидан чиқа олмаган бўлсада, Кубок ўйинларида анча ёрқин натижаларга эришишди.\n“Қурбақалар” Қирол Кубогининг ярим финал босқичига, Европа Лигасининг эса 1/32 финал босқичига қадар бўлган масофани босиб ўтди. Бу 5 йил ичидаги дастлабки қайтиш бўлди. Эътиборга молик томони Сетьеннинг услуби “Барса” фалсафасига жуда яқин.\nЖорий мавсумда унинг клуби 60% лик тўпга эгалик қилди. Бу Вальверденинг кучли жамоасидан бироз кам дегани.\nБироқ “Бетис”даги баъзи муаммоларда уни айблаб бўлмайди. Клуб узоқ йиллар ҳимоядаги муаммолардан азият чекиб келди. Бартра, Манди каби жалб қилинган футболчилар буни ижобий ҳал қилишда жуда асқотди. Фирпо эса Ла Лиганинг кашфиётларидан бири бўлди.\n“Бетис” унинг бошқарувида ярим ҳимояга асосланган клубга айланди. 60 ёшли мутахассис қўли остида ҳимоя ва ҳужум чизиғи вакиллари камроқ ролга эга бўлишди. Техникаси анча юқори ярим ҳимоячилар асосий планга чиқишди.\nУнинг 5 кишилик ярим ҳимояси катта муваффақиятларнинг бош сабабчилари бўлди. Вильям Карьвалю, Хоакин, Ло Чельсо, Гуардадо ва Серхио Каналеслар биргалик 22 гол ва 15 голли узатмани амалга оширди. Ҳатто каталонияликлар Ло Чельсога жиддий қизиқиш билдира бошлади.\nАммо Сетьеннинг мослаша олмаслик қобилияти “Барса” мураббийи бўлишига тўсқинлик қилиши мумкин. Аммо Гвардиола ҳам ўз вақтида бундай камчиликдан азият чеккан. Бу эса унинг клуб тарихидаги энг муваффақиятли мураббийга айланишига ғов бўлмади.\nКуман ёки Сетьен танловига келсак, Круйффнинг “орзулар жамоаси” бир қисмига айланганига қарамай голландиялик мураббий Сетьен олдида имкониятлари нисбатан паст. Кике Сетьеннинг ўйин услуби “кўк-анорранглилар”га анча мос тушади.\nБЛОК БЎЛИМИ УМУМАН ИШЛАМАЙ ҲАМ ҚЎЙДИ!\nохирги блог маколага 28 кун булибди (\n#4 professor 2019-05-29 10:29:54\n#2 Uzbek_Barsa 2019-05-28 16:10:46\nАгар иккала номзодни танлаш имкони бўлса, Энрике Сетьен Солер "Барселона" жамоаси мос тушади.\n"Лас Пальмас" ва "Бетис" жамоаси ўйин услублари "Барселона" жамоасиникига ўҳшайди.\nбетисда ёмон ишламади тугрими ака\nҲа албатта, Бетисда ажойиб иш олиб борди.\nМанимча сеьтен мос тушса керак, хар холда бу мавсум ёмон ишламади\n21:03 Vengriyalik futbolchi Evropa gigantlari nishonida\nJami: 80 Foydalanuvchilar: 0 Mexmonlar: 80\n© barcafans.uz - "Barselona" muxlislari sayti 2017-2022


Наврўзда ўзбекистонликлар неча кун дам олади? - zarnews.uz\nНаврўз байрамига келсак, ушбу байрам ҳам шанба кунга тўғри келган. Яъни, шундоқ ҳам ҳафтасига 5 кун ишлайдиган ходимларга шанба дам олиш куни бўлар эди. Аммо Президент Фармонига биноан, 23 март — душанба куни барча ходимларга қўшимча дам олиш куни бўлади.\nТеглар: Наврўз дам олиш кунлари\n“Судьянинг онгида - адолат, тилида - ҳақиқат, дилида - поклик устувор бўлиши лозим”\nкоронавирус АҚШ COVID-19 тест синовлари ҳарбий хизмат ЖССТ абитуриент Қозоғистон Ургут тумани Жомбой тумани Норозилик намойишлари камбағаллик